open-index/open-wikipedia-markdown huggingface dataset:
দমন (২০০১ চলচ্চিত্ৰ)

**দমন: বৈবাহিক হিংসাৰ বলি** *(*'Daman: A Victim of Marital Violence*')* ২০০১ চনত কল্পনা লাজমীৰ পৰিচালনাত নিৰ্মিত ভাৰতীয় হিন্দী ভাষাৰ নাট্য ছবিখনে ২০০১চনৰ ৪ মে'ত মুক্তি লাভ কৰে। ছবিখনত এগৰাকী প্ৰহাৰ কৰা পত্নীৰ কাহিনী অনুসৰণ কৰা হৈছে। স্বাস্থ্য আৰু পৰিয়াল কল্যাণ মন্ত্ৰালয়ে বিতৰণ কৰে ছবিখন৷ ইয়াৰ জৰিয়তে গায়ক শানে অভিনেতা হিচাপে আত্মপ্ৰকাশ কৰে।

## পটভূমি
শইকীয়া পৰিয়ালটো অসমৰ অতি ধনী পৰিয়াল৷ পৰিয়ালটোৰ দুই পুত্ৰ সঞ্জয় (ছিয়াজী শিন্দে) আৰু সুনীল শইকীয়া (সঞ্জয় সূৰী)। পিছৰজন দুয়োটাৰ ভিতৰত দয়ালু, প্ৰথমজন অতি উত্তপ্ত স্বভাৱৰ, আনহাতে দ্বিতীয়জন দুয়োটাৰ ভিতৰত দয়ালু আৰু মাজে মাজে মেজাজ সলনি কৰে। সঞ্জয়ৰ খং সহ্য কৰিব পাৰিব বুলি ভাবি পিতৃ-মাতৃয়ে দৰিদ্ৰ পৰিয়ালৰ নিম্নবৰ্ণৰ ছোৱালী দুৰ্গা (ৰবীনা টেণ্ডন)ৰ লগত বিয়া পাতিবলৈ সিদ্ধান্ত লয়। সঞ্জয়ে প্ৰথমে দুৰ্গাক বিয়া কৰাবলৈ অস্বীকাৰ কৰে, কিন্তু যেতিয়া মাকে তেওঁক পৰিয়ালৰ পৰা বিচ্ছিন্ন কৰাৰ ভাবুকি দিয়ে তেতিয়া তেওঁ মান্তি হয়। এইদৰে দুৰ্গাই সঞ্জয়ক বিয়া কৰাই নিজৰ নতুন জীৱনলৈ বাট চাই থাকে। প্ৰথম দিনাৰ পৰাই দুৰ্গাক স্বামীৰ শাৰীৰিক আৰু মানসিক নিৰ্যাতন। পত্নীক অপমান কৰিবলৈ তেওঁ বিয়াৰ ৰাতি চামেলি নামৰ এগৰাকী যৌনকৰ্মীৰ লগত কটায়। দুৰ্গাক স্বামীয়ে অত্যাচাৰ কৰে আৰু মদ্যপান কৰি নিশাৰ অন্তত দুৰ্গাক ধৰ্ষণ কৰে।

অলপ পিছতে দুৰ্গা গৰ্ভৱতী হয়, কিন্তু সঞ্জয় নিশ্চিত হৈ পৰে যে সন্তানটো তেওঁৰ নহয় সুনীলৰহে। দুৰ্গাই দীপা নামৰ ছোৱালী এজনীক জন্ম দিয়ে, যাৰ ফলত সঞ্জয় হতাশ হয় আৰু তেওঁ সন্তানটোক পৰিত্যাগ কৰে। সঞ্জয়ৰ জীয়েক দীপাই এতিয়া বাৰ বছৰ বয়সত বহুত ডাঙৰ মানুহ এজনৰ লগত বিয়া পাতিবলৈ সিদ্ধান্ত লয়। দুৰ্গাই প্ৰতিহত কৰাৰ সময়ত তেওঁ তাইক তীব্ৰ প্ৰহাৰ কৰে। দুৰ্গাৰ একমাত্ৰ সংগী সুনীলক সঞ্জয়ে হত্যা কৰে যেতিয়া তেওঁ আৰু দুৰ্গাৰ প্ৰেমৰ সম্পৰ্ক আছিল বুলি সন্দেহ কৰে। সুনীলৰ মৃত্যুৰ পিছত দুৰ্গা বিধ্বস্ত হৈ পৰে আৰু সিদ্ধান্ত লয় যে যথেষ্ট যথেষ্ট। তাই দীপাৰ লগত পলাই যায় আৰু সঞ্জয়ৰ লগত সকলো সম্পৰ্ক ভাঙি পেলোৱাৰ সিদ্ধান্ত লয়। সঞ্জয়ে আৰক্ষীৰ ওচৰত এজাহাৰ দাখিল কৰে যদিও দুয়োজনক বিচাৰি উলিয়াব নোৱাৰে। দুৰ্গাই নিজৰ জীৱনটো আগবঢ়াই লৈ যায় যদিও সঞ্জয়ে দুয়োজনক বিচাৰি উলিয়াবলৈ বেছি সময় নালাগে। অৱশেষত দুৰ্গাই স্বামীক হত্যা কৰে।

## অভিনয়
*ৰবীনা টেণ্ডন, দুৰ্গা শইকীয়া চৰিত্ৰত।
*ছিয়াজী শিন্দে, সঞ্জয় শইকীয়াৰ চৰিত্ৰত।
*সঞ্জয় সূৰী, সুনীল শইকীয়াৰ চৰিত্ৰত।
*ৰাইমা সেন, দীপা শইকীয়া চৰিত্ৰত।
*নিপন গোস্বামী
*ভাৰতী জাফ্ৰি
*ইন্দ্ৰ বণিয়া
*মলয়া গোস্বামী
*শান, কৌশিক নাথৰ চৰিত্ৰত।

## সংগীত
*"গুম সুম নিশা আয়ী (মহিলা)" - কবিতা কৃষ্ণমূৰ্তি
*"জয় ভাগৱতী" - জস্পিন্দৰ নাৰুলা
*"গম চুম নিশা আয়ী" - ভূপেন হাজৰিকা
*"হু হু পাগল" - কবিতা কৃষ্ণমূৰ্তি , ভূপেন হাজৰিকা
*"শুনা শুন গোৰিয়া ক্যা বোলে তেৰা কংগনা" - অলকা য়াগনিক
*"সৰ সৰ হাৱা, জিছনে বদন ছুৱা হ্যায়" - হেমা ছৰদেশাই
*"বহাৰ হি বাহাৰ হায়, ফিজা মে ভি খুমাৰ হায়" - শান, ডমিনিক ক্ৰেজো

## সমালোচনা

অপৰাজিতা সাহাই Rediff.com লিখিছে, "পৰিচালক কল্পনা লাজমীৰ উদ্দেশ্য উচ্চমানৰ, কিন্তু তেওঁলোকৰ সিদ্ধান্তত বহুত কিবাকিবি বাকী আছে।" ইণ্ডিয়াএফএমৰ তৰণ আদৰ্শে ছবিখনক পাঁচখনৰ ভিতৰত এটা দি লিখিছিল, "সামগ্ৰিকভাৱে দমন এখন দুৰ্বল চিত্ৰনাট্যযুক্ত ছবি যাৰ একমাত্ৰ ৰক্ষাকৱচ কেৱল ৰবীনা টেণ্ডনৰ অভিনয়।"

## তথ্যসূত্ৰ

শ্ৰেণী:নাৰীবাদী
শ্ৰেণী:চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:ভাৰতীয় নাৰীবাদী চলচ্চিত্ৰ
শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
হিন্দু শ্ৰুতিকথামূলক যুদ্ধ

**হিন্দু শ্ৰুতিকথামূলক যুদ্ধ** (ইংৰাজী: Hindu mythological wars) বুলিলে প্ৰাচীন ভাৰতৰ হিন্দু গ্ৰন্থত বৰ্ণনা কৰা যুদ্ধ সমূহক বুজা যায়। এই যুদ্ধবোৰত মহাশক্তিশালী মৰ্ত্যলোকৰ লগতে দেৱতা আৰু অলৌকিক সত্তা উভয়কে চিত্ৰিত কৰা হৈছিল, যিবোৰে প্ৰায়ে মহাশক্তিৰ অলৌকিক অস্ত্ৰ ব্যৱহাৰ কৰিছিল। হিন্দু শিক্ষাত সকলো শান্তিপূৰ্ণ পদ্ধতি শেষ হোৱাৰ পিছতহে যুদ্ধক চূড়ান্ত বিকল্প হিচাপে ব্যৱহাৰ কৰা হ'ব বুলি নিৰ্ধাৰণ কৰা হয়। সৎ যুদ্ধ বা ধৰ্মযুদ্ধত অংশগ্ৰহণ কৰাটো সন্মানজনক আৰু ক্ষত্ৰিয় বা যোদ্ধা বৰ্ণৰ এটা প্ৰধান কৰ্তব্য বুলি কোৱা হৈছিল আৰু এনে যুদ্ধত বিজয় লাভ কৰাটো সন্মানৰ বিষয় হিচাপে গণ্য কৰা হৈছিল।

## প্ৰধান যুদ্ধসমূহ
*দেৱাসুৰ যুদ্ধ:

স্বৰ্গ, মৰ্ত্য, আৰু পাতালত আধিপত্য বিস্তাৰৰ বাবে দেৱতা আৰু অসুৰৰ মাজত প্ৰায়ে যুদ্ধ আৰম্ভ হয়। দুয়োটা জাতি কাৰিকৰীভাৱে সমান, মহান ধৰ্মীয় আৰু যুদ্ধ শক্তিৰ অধিকাৰী, কিন্তু দেৱতাসকল পৰম সত্তাৰ পূজা আৰু গুণৰ চৰ্চাৰ প্ৰতি দায়বদ্ধ। অসুৰবোৰৰ নাস্তিক আৰু কুটিল প্ৰৱণতা থাকে যিবোৰ সময়ৰ লগে লগে বাঢ়ি যায়। এই বিভাজন কলিযুগত আটাইতকৈ বেছি হয়।

* ৰাম-ৰাৱণৰ যুদ্ধ
* মহাভাৰতৰ যুদ্ধ
* তাৰকাময় যুদ্ধ

## তথ্য সংগ্ৰহ

শ্ৰেণী:হিন্দু কিংবদন্তি
শ্ৰেণী:শ্ৰুতিকথাত যুদ্ধ
দেৱী ভাগৱত পুৰাণ

**দেৱী ভাগৱত পুৰাণ** (সংস্কৃত: देवी भागवतपुराणम्), দেৱী পুৰাণ বা সৰলভাৱে দেৱী ভাগৱত বুলিও কোৱা হয়, হিন্দু ধৰ্মৰ শিৱ পুৰাণ অনুসৰি আঠাইশখন মহাপুৰাণৰ ভিতৰত অন্যতম। বেদ ব্যাসৰ দ্বাৰা সংস্কৃত ভাষাত ৰচনা কৰা এই গ্ৰন্থখন দেৱী উপাসক (শাক্ত)সকলৰ বাবে এক প্ৰধান পুৰাণ হিচাপে গণ্য কৰা হয়। ই মহাদেৱীৰ প্ৰতি ভক্তিক প্ৰসাৰিত কৰে আৰু শাক্তদ্বৈতবাদ পৰম্পৰাৰ (সাংখ্য আৰু অদ্বৈত বেদান্তৰ এক সংমিশ্ৰণ) বিষয়বস্তুসমূহ একত্ৰিত কৰে। ইয়াক সাধাৰণতে শাক্ত পুৰাণ বুলি গণ্য কৰা হয় যদিও ডাউছনৰ দৰে কিছুমান পণ্ডিতেও এই পুৰাণক শৈৱ পুৰাণ বুলি ব্যাখ্যা কৰিছে।

দেৱী পুৰাণ ৩১৮টা অধ্যায়ৰ সৈতে বাৰটা কাণ্ডৰে গঠিত। দেৱী মহাত্ম্যৰ লগতে এই পুৰাণ শাক্তবাদৰ অন্যতম গুৰুত্বপূৰ্ণ গ্ৰন্থ, হিন্দু ধৰ্মৰ ভিতৰৰ পৰম্পৰা যিয়ে দেৱী বা শক্তি (দেৱী)ক বিশ্বব্ৰহ্মাণ্ডৰ আদিম সৃষ্টিকৰ্তা আৰু ব্ৰহ্ম (চূড়ান্ত সত্য আৰু বাস্তৱ) হিচাপে শ্ৰদ্ধা কৰে। সকলো বস্তুৰ সৃষ্টিকৰ্তা, সংৰক্ষক আৰু ধ্বংসকাৰী তথা আধ্যাত্মিক মুক্তিক শক্তিশালী কৰা সকলো অস্তিত্বৰ উৎপত্তি হিচাপে ঐশ্বৰিক নাৰীত্বক উপস্থাপন কৰে। হিন্দু ধৰ্মৰ সকলো প্ৰধান পুৰাণতে দেৱীৰ উল্লেখ আৰু শ্ৰদ্ধা কৰা হৈছে যদিও এই গ্ৰন্থখন তেওঁক প্ৰাথমিক দেৱতা হিচাপে কেন্দ্ৰ কৰি ৰচিত হৈছে। এই গ্ৰন্থখনৰ অন্তৰ্নিহিত দৰ্শন হৈছে শক্তিৰ ভক্তিমূলক পূজাৰ সৈতে সংযুক্ত অদ্বৈত বেদান্ত শৈলীৰ একতাবাদ। বিশ্বাস কৰা হয় যে এই গ্ৰন্থখন ব্যাসে পৰীক্ষিতৰ পুত্ৰ ৰজা জন্মেজয়ৰ আগত কৈছিল।

## তথ্য সংগ্ৰহ

শ্ৰেণী:হিন্দু ধৰ্ম
কুৰুক্ষেত্ৰ যুদ্ধ

**কুৰুক্ষেত্ৰ যুদ্ধ** (সংস্কৃত: कुरुक्षेत्र युद्ध), মহাভাৰত যুদ্ধ বুলিও কোৱা হয়। হিন্দু মহাকাব্য মহাভাৰতৰ বৰ্ণনা কৰা অনুসৰি হস্তিনাপুৰৰ সিংহাসনৰ বাবে কৌৰৱ আৰু পাণ্ডৱ ভাতৃসকলৰ বংশগত সংগ্ৰামৰ পৰা উদ্ভৱ হোৱা এখন যুদ্ধ। ভগৱৎ গীতাৰ বাণীসমূহৰ প্ৰসংগ হিচাপে এই যুদ্ধখন ব্যৱহাৰ কৰা হয়। 

## পৃষ্ঠভূমি
মহাকাব্য মহাভাৰতত কুৰু বংশ নামৰ শাসক বংশৰ কেইবাটাও প্ৰজন্মৰ জীৱন আৰু কৰ্মৰ বিৱৰণী বৰ্ণনা কৰা হৈছে। মহাকাব্যখনৰ কেন্দ্ৰীয় বিষয় হৈছে এই বংশৰ অন্তৰ্গত দুটা প্ৰতিদ্বন্দ্বী পৰিয়ালৰ মাজত হোৱা যুদ্ধৰ বিৱৰণ। কুৰুক্ষেত্ৰ যুদ্ধৰ যুদ্ধক্ষেত্ৰ কুৰুক্ষেত্ৰক (আক্ষৰিক অৰ্থত "কুৰুসকলৰ অঞ্চল"), ধৰ্মক্ষেত্ৰ ("ধৰ্মৰ অঞ্চল") বুলিও জনা যায়। প্ৰথম মহাভাৰতত কোৱা হৈছে যে এই স্থান বাছি লোৱাৰ কাৰণ ভূমিত কৰা পাপ ভূমিৰ পবিত্ৰতাৰ বাবে ক্ষমা কৰা হৈছিল।

যুদ্ধৰ পৰিঘটনাসমূহে মহাভাৰতৰ এক চতুৰ্থাংশতকৈও অধিক ঠাই অধিকাৰ কৰিছে। এই অধ্যায়সমূহ মহাভাৰতৰ আটাইতকৈ পুৰণি অধ্যায়সমূহৰ ভিতৰত বুলি বিবেচিত হৈছে। 

## যুদ্ধ
### আৰম্ভণি
আৰম্ভণিতে সঞ্জয়ে পৃথিৱীৰ বিভিন্ন মহাদেশ, আন গ্ৰহসমূহৰ বৰ্ণনা দি ভাৰতীয় উপমহাদেশৰ ওপৰত গুৰুত্ব আৰোপ কৰিছে, তাৰ পিছত প্ৰাচীন ভাৰতীয় উপমহাদেশৰ (ভাৰতবৰ্ষ) ৰাজ্য, জনজাতি, প্ৰদেশ, নগৰ, চহৰ, গাঁও, নদী, পৰ্বত, অৰণ্যৰ বিশদ বিৱৰণ দিছে। তেওঁ প্ৰতিটো দিনত প্ৰতিটো পক্ষই গ্ৰহণ কৰা সামৰিক গঠন, প্ৰতিজন নায়কৰ মৃত্যু আৰু প্ৰতিটো যুদ্ধ-দলৰ সবিশেষ আদিও বৰ্ণনা কৰে।

### কৃষ্ণৰ শান্তি বাৰ্তা
ৰাজধৰ্মত শান্তিৰ শেষ প্ৰচেষ্টাৰ লগতে কৌৰৱসকলক আত্মীয়ৰ ৰক্তপাতৰ পৰা হাত সাৰিবলৈ আৰু পাণ্ডৱৰ "ঐশ্বৰিক" ৰাষ্ট্ৰদূত হিচাপে কৃষ্ণই তেওঁলোকক শান্তিপূৰ্ণ পথত আগবাঢ়িবলৈ মান্তি কৰিবলৈ হস্তিনাপুৰ ৰাজ্যলৈ যাত্ৰা কৰে। কৃষ্ণই ৰাজপ্ৰসাদত থকাৰ নিমন্ত্ৰণ নাকচ কৰা বাবে দুৰ্যোধন অপমানিত। দুৰ্যোধনে পাণ্ডৱৰ প্ৰতিপত্তিৰ প্ৰত্যাহ্বান আৰু মুকলি যুদ্ধ ঘোষণা কৰি সমগ্ৰ হস্তিনাপুৰৰ ৰাজসভাৰ সন্মুখত কৃষ্ণক কৰায়ত্ত কৰি অপমান, আৰু বদনাম কৰাৰ ষড়যন্ত্ৰ কৰে।

### যুদ্ধৰ প্ৰস্তুতি
দুৰ্যোধন আৰু অৰ্জুনে দ্বাৰকাৰ কৃষ্ণৰ ওচৰলৈ তেওঁৰ আৰু তেওঁৰ সৈন্যৰ সহায় বিচাৰি যায়। দুৰ্যোধন প্ৰথমে উপস্থিত হৈ কৃষ্ণক শুই থকা অৱস্থাত পায়। দুৰ্যোধনে কৃষ্ণৰ শিতানৰ আসনত উপবিষ্ট হৈ তেওঁৰ জাগৰণলৈ অপেক্ষা কৰে, অৰ্জুনে কৃষ্ণৰ চৰণত বহি ৰৈ থাকে। কৃষ্ণ সাৰ পাই প্ৰথমে অৰ্জুনক দেখি তেওঁৰ অনুৰোধ কৰাৰ প্ৰথম অধিকাৰ দিলে। কৃষ্ণই অৰ্জুন আৰু দুৰ্যোধনক কয় যে তেওঁ নাৰায়ণ সেনাগণক এফালে আৰু নিজকে অযুদ্ধকাৰী হিচাপে আনটো পক্ষক দিব। যিহেতু অৰ্জুনক প্ৰথম বাছনি কৰাৰ সুযোগ দিয়া হয়, সেয়েহে দুৰ্যোধনে চিন্তা কৰে যে অৰ্জুনে কৃষ্ণৰ শক্তিশালী সৈন্য বাছি ল’ব। কিন্তপ অৰ্জুনে কৃষ্ণক বাছি লয়। অৰ্জুনে কৃষ্ণক তেওঁৰ ৰথী হ’বলৈ কয়, তেওঁ মান্তি হয়। দুৰ্যোধন আৰু অৰ্জুন দুয়োজনেই সন্তুষ্ট হৈ উভতি আহিল।

### শেষ পৰিণতি
যুদ্ধৰ শেষত কৌৰৱ আৰু পাণ্ডৱ পক্ষৰ সকলো যোদ্ধাৰ ভিতৰত মাত্ৰ এঘাৰজন প্ৰধান যোদ্ধাহে ৰক্ষা পৰে: পাঁচজন পাণ্ডৱ, কৃষ্ণ, সাত্যকি, অশ্বত্থামা, কৃপাচাৰ্য, যুয়ুত্সু আৰু কৃতবৰ্মা। যুধিষ্ঠিৰক হস্তিনাপুৰাৰ ৰজা হিচাপে অভিষিক্ত কৰা হয়। ৩৬ বছৰ শাসন কৰাৰ পিছত তেওঁ সিংহাসন ত্যাগ কৰি এই উপাধি অৰ্জুনৰ নাতি পৰীক্ষিতক অৰ্পণ কৰে।

## তথ্য সংগ্ৰহ

শ্ৰেণী:হিন্দু কিংবদন্তি
শ্ৰেণী:শ্ৰুতিকথাত যুদ্ধ
ইলা ভাট

**ইলা ৰমেশ ভাট** (,৭ ছেপ্টেম্বৰ ১৯৩৩ – ২ নৱেম্বৰ ২০২২) এগৰাকী ভাৰতীয় সমবায় সংগঠক, কৰ্মী আৰু গান্ধীবাদী৷ তেওঁ ১৯৭২ চনত ভাৰতীয় স্ব-নিয়োজিত মহিলা সংস্থা (SEWA) প্ৰতিষ্ঠা কৰিছিল আৰু ১৯৭২ চনৰ পৰা ১৯৯৬ চনলৈকে ইয়াৰ সাধাৰণ সম্পাদক হিচাপে কাৰ্যনিৰ্বাহ কৰিছিল৷ তেওঁ ২০১৫ চনৰ ৭ মাৰ্চৰ পৰা ২০২২ চনৰ ১৯ ​​অক্টোবৰলৈ গুজৰাট বিদ্যাপীঠৰ উপাধাক্ষ্য আছিল। তেওঁ এগৰাকী প্ৰশিক্ষিত অধিবক্তা৷ তেওঁ আন্তৰ্জাতিক শ্ৰমিক, সমবায়, মহিলা আৰু ক্ষুদ্ৰ বিত্তীয় আন্দোলনৰ অংশ আছিল আৰু কেইবাটাও ৰাষ্ট্ৰীয় আৰু আন্তঃৰাষ্ট্ৰীয় বঁটা লাভ কৰিছিল৷ যাৰ ভিতৰত "ঘৰুৱা উৎপাদকসকলক তেওঁলোকৰ কল্যাণ আৰু আত্মসন্মানৰ বাবে সংগঠিত হোৱাত সহায় কৰা"ৰ বাবে ৰমন মেগছেছে বঁটা (১৯৭৭), ৰাইট জীৱিকা বঁটা (১৯৮৪) আৰু পদ্মভূষণ (১৯৮৬) আদি বঁটা প্ৰধান।
## প্ৰাথমিক জীৱন আৰু কৰ্মজীৱন
ইলা ভাটে ভাৰতৰ আহমেদাবাদত জন্মগ্ৰহণ কৰিছিল। তেওঁৰ পিতৃ সুমন্তৰাই ভাট এগৰাকী সফল অধিবক্তা আছিল, আনহাতে তেওঁৰ মাতৃ ভানালিলা ব্যাস নাৰী আন্দোলনত সক্ৰিয় আছিল৷ তেওঁ সৰ্বভাৰতীয় মহিলা সন্মিলনৰ সম্পাদিকাও হৈ আছিল, যিখন সন্মিলন পাছলৈ কমলাদেৱী চট্টোপাধ্যায়ে প্ৰতিষ্ঠা কৰিছিল। তেওঁ তিনিগৰাকী ভগ্নীৰ মধ্যম সন্তান৷ তেওঁ শৈশৱ গুজৰাটৰ চুৰাটত কটায়৷ ১৯৪০ চনৰ পৰা ১৯৪৮ চনলৈকে সাৰ্বজনিক গাৰ্লছ হাইস্কুলত পঢ়িছিল। ১৯৫২ চনত চুৰাটৰ কলেজ (দক্ষিণ গুজৰাট বিশ্ববিদ্যালয়)ত স্নাতক ডিগ্ৰী লাভ কৰাৰ পিছত আহমেদাবাদৰ এল এ শ্বাহ আইন মহাবিদ্যালয়ত ভৰ্তি হয়। ১৯৫৪ চনত হিন্দু আইন বিষয়ত কৰা কামৰ বাবে আইন বিষয়ত তেওঁ ডিগ্ৰী আৰু সোণৰ পদক লাভ কৰে।

ভাটে মুম্বাইৰ এছএনডিটি নামেৰে বেছি পৰিচিত এছএনডিটি মহিলা বিশ্ববিদ্যালয়ত ইংৰাজী শিক্ষকতাৰ কাম আৰম্ভ কৰিছিল। ১৯৫৫ চনত তেওঁ আহমেদাবাদত ভাৰতৰ বস্ত্ৰ শ্ৰমিকৰ বাবে আটাইতকৈ পুৰণি ইউনিয়ন টেক্সটাইল লেবাৰ এছ’চিয়েশ্যন (টিএলএ)ৰ আইনী বিভাগত যোগদান কৰে। ১৯৫৬ চনত ইলা ভাটে ৰমেশ ভাটৰ সৈতে বিবাহপাশত আবদ্ধ হয়। গুজৰাট চৰকাৰৰ সৈতে কিছুদিন কাম কৰাৰ পিছত ১৯৬৮ চনত টিএলএয়ে ইয়াৰ মহিলা শাখাৰ মুৰব্বী হ’বলৈ ইলা ভাটক অনুৰোধ কৰে৷ ইলা ভাট ইজৰাইললৈ যায় আৰু টেল আভিভৰ আফ্ৰিকান এছিয়ান ইনষ্টিটিউট অৱ লেবাৰ এণ্ড কোঅপাৰেটিভত তিনিমাহ অধ্যয়ন কৰে৷ তেওঁ ১৯৭১ চনত ইণ্টাৰনেশ্যনেল ডিপ্লমা অৱ লেবাৰ এণ্ড কোঅপাৰেটিভছ লাভ কৰে৷ টি এল এৰ তেতিয়াৰ সভাপতি অৰবিন্দ বুকৰ সহযোগত তেওঁ স্বনিয়োজিত মহিলাসকলক টি এলএৰ মহিলা শাখাৰ তত্বাৱধানত এক সংঘ হিচাপে সংগঠিত কৰাৰ দায়িত্ব লয়। তাৰ পিছত ১৯৭২ চনত বুকক সভানেত্ৰী হিচাপে লৈ স্ব-নিয়োজিত মহিলা সংস্থা (SEWA) স্থাপন কৰা হয় আৰু ১৯৭২ চনৰ পৰা ১৯৯৬ চনলৈকে তেওঁ ইয়াৰ সাধাৰণ সম্পাদিকা হিচাপে কাৰ্যনিৰ্বাহ কৰে।

## ব্যক্তিগত জীৱন
১৯৫৬ চনত ইলা ভাটে ৰমেশ ভাটৰ সৈতে বিবাহপাশত আবদ্ধ হয় আৰু তেওঁলোকৰ আমিময়ী (জন্ম ১৯৫৮) আৰু মিহিৰ (জন্ম ১৯৫৯) নামৰ দুটা সন্তান জন্ম হয়। তেওঁলোক পৰিয়ালৰ সৈতে গুজৰাটৰ আহমেদাবাদত বাস কৰিছিল। 

## মৃত্যু
২০২২ চনৰ ২ নৱেম্বৰত ৮৯ বছৰ বয়সত ইলা ভাটৰ মৃত্যু হয়।
## তথ্যসূত্ৰ

শ্ৰেণী:ভাৰতৰ নাৰী
শ্ৰেণী:ৰমন মেগছেছে বঁটা বিজয়ী
শ্ৰেণী:গুজৰাটৰ ব্যক্তি
শ্ৰেণী:পদ্মভূষণ বঁটা বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:মৃত ব্যক্তি
শ্ৰেণী:ৰাজ্যসভাৰ সাংসদ
শ্ৰেণী:গান্ধীবাদী
শ্ৰেণী:সমাজকৰ্মী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
ৰেখা গুপ্তা

**ৰেখা গুপ্তা** (,জন্ম ১৯ জুলাই ১৯৭৪) ভাৰতীয় জনতা পাৰ্টি, দিল্লীৰ এগৰাকী ভাৰতীয় ৰাজনীতিবিদ৷ তেওঁক ২০২৫ চনৰ ২০ ফেব্ৰুৱাৰীৰ পৰা দিল্লীৰ নৱমগৰাকী মুখ্যমন্ত্ৰীৰ দায়িত্ব অৰ্পণ কৰা হৈছে। এই পদত অধিষ্ঠিত দিল্লীৰ তেওঁ চতুৰ্থগৰাকী মহিলা মুখ্যমন্ত্ৰী আৰু সামগ্ৰিকভাৱে অষ্টম। তেওঁ শালীমাৰ বাগক প্ৰতিনিধিত্ব কৰি বিধানসভাৰ সদস্য হৈছে৷ তেওঁ দিল্লী বিশ্ববিদ্যালয় ছাত্ৰ সন্থাৰ প্ৰাক্তন সাধাৰণ সম্পাদিকা আৰু সভানেত্ৰী৷ তেওঁ দলৰ ৰাষ্ট্ৰীয় কাৰ্যবাহীৰ সদস্য আৰু দলৰ দিল্লী ৰাজ্যিক এককৰ সাধাৰণ সম্পাদিকা।

১৯৯৬–১৯৯৭ চনত তেওঁ দিল্লী বিশ্ববিদ্যালয়ৰ ছাত্ৰ সন্থা (DUSU) ৰ সভানেত্ৰী হয়। পৰৱৰ্তী সময়ত ২০০৭ চনত উত্তৰ পীতামপুৰাৰ (ৱাৰ্ড ৫৪)ৰ পৰা দিল্লী কাউন্সিলাৰ নিৰ্বাচনলৈ নিৰ্বাচিত হয়। ২০১২ চনত উত্তৰ পিতামপুৰাৰ (ৱাৰ্ড ৫৪)ৰ পৰা দিল্লী কাউন্সিলাৰ নিৰ্বাচনত তেওঁ পুনৰ নিৰ্বাচিত হয়।

ৰেখা গুপ্তাই ২০২৫ চনৰ বিধানসভা নিৰ্বাচনত আপৰ বন্দনা কুমাৰীক পৰাস্ত কৰি ২৯,৫৯৫ টা ভোটৰ ব্যৱধানত শালীমাৰ বাগ আসনখন দখল কৰিছিল।

## তথ্যসূত্ৰ

শ্ৰেণী:ভাৰতীয় ৰাজনীতিবিদ
শ্ৰেণী:ৰাজনৈতিক ক্ষেত্ৰত নাৰী
শ্ৰেণী:ভাৰতীয় নাৰী
শ্ৰেণী:জীৱিত ব্যক্তি
শ্ৰেণী:হাৰিয়ানাৰ ব্যক্তি
কালিদাস ৰংগালয়

**কালিদাস ৰংগালয়**  () বিহাৰৰ অন্যতম সুপৰিচিত থিয়েটাৰ আৰু ৰাজ্যখনৰ ৰাজধানী পাটনাৰ এটা সাংস্কৃতিক পৰিবেশন কেন্দ্ৰ। ই গান্ধী মৈদানৰ দক্ষিণ-পূব কোণত অৱস্থিত। বিহাৰ আৰ্ট থিয়েটাৰে ৰংগালয় পৰিচালনা কৰে, যি আন্তৰ্জাতিক নাট্য প্ৰতিষ্ঠান, ইউনেস্কো, পেৰিছৰ এটা আঞ্চলিক কেন্দ্ৰ।
## ইতিহাস
কালিদাসৰ নামেৰে নামাকৰণ কৰা প্ৰতিষ্ঠানটো ১৯৭৪ চনৰ ৯ অক্টোবৰত অনিল কুমাৰ মুখাৰ্জীয়ে প্ৰতিষ্ঠা কৰে। ৰাজ্য চৰকাৰে বিহাৰ আৰ্ট থিয়েটাৰক দিয়া ভূমিত ৰাজ্যৰ ৰাজধানীত নাট্য আৰু সাংস্কৃতিক কাৰ্যকলাপৰ প্ৰচাৰ আৰু অগ্ৰগতিৰ বাবে কালিদাস ৰংগালয় নিৰ্মাণ কৰা হৈছে।
## অৱলোকন
কালিদাস ৰংগালয়ত এখন মঞ্চ, এটা প্ৰেক্ষাগৃহ, বিহাৰ নাট্য সংস্থানৰ কাৰ্যালয় আৰু এটা ‘অন্নপূৰ্ণা’ নামেৰে জনাজাত কেফেটেৰিয়া আছে। এই পৰিসৰত শকুন্তলা জনতা থিয়েটাৰ, প্ৰিয়ম্বদা শিশু থিয়েটাৰ, অনসুয়া আৰ্ট গেলেৰী আৰু শিল্পীসকলৰ বাবে অভ্যৰ্থনা গেষ্ট হাউচ আছে। এই পৰিসৰত নৃত্য আৰু সংগীত, চিত্ৰকলা আৰু ফটোগ্ৰাফীৰ শিক্ষা প্ৰদান কৰা হয়।

## প্ৰসংগ

শ্ৰেণী:ভাৰতৰ কলা সংগ্ৰহালয় আৰু গেলাৰী
শ্ৰেণী:ভাৰতভিত্তিক সাংস্কৃতিক সংগঠন
শ্ৰেণী:বিহাৰৰ সংস্কৃতি
ৰতিকা ৰামস্বামী

**ৰতিকা ৰামস্বামী** এগৰাকী ভাৰতীয় বন্যপ্ৰাণী ফটোগ্ৰাফাৰ। তেওঁ চেন্নাইত ফ্ৰীলান্স ফটোগ্ৰাফাৰ হিচাপে কাম কৰে। তেওঁৰ ফটোগ্ৰাফৰ বাবে বহু প্ৰশংসা লাভ কৰিছে আৰু তেওঁক "বন্যপ্ৰাণী ফটোগ্ৰাফাৰ হিচাপে আন্তঃৰাষ্ট্ৰীয় খ্যাতি অৰ্জন কৰা প্ৰথমগৰাকী ভাৰতীয় মহিলা" বুলি অভিহিত কৰা হৈছে।

## জীৱনী

ৰতিকাই ১৯৯৯ চনৰ পৰা, বিবাহৰ পিছত নতুন দিল্লীত বাস কৰি আহিছে। তেওঁ কম্পিউটাৰ ইঞ্জিনিয়াৰিঙৰ ডিগ্ৰী আৰু এম বি এ, আৰু পূৰ্ণকালীন ফটোগ্ৰাফাৰ হোৱাৰ আগতে কেইবাবছৰ ধৰি চফট্ ৱেৰ ইঞ্জিনিয়াৰিং হিচাপে কাম কৰিছিল।

ৰতিকাই নিজে এজন অপেশাদাৰী ফটোগ্ৰাফাৰ ককাকৰ পৰা প্ৰথম কেমেৰা লাভ কৰি গছ-গছনি আৰু ফুলৰ ছবি শ্বুট কৰিবলৈ আৰম্ভ কৰিলে। তেওঁ ২০০৩ চনত ভৰতপুৰৰ কেওলাদেউ ৰাষ্ট্ৰীয় উদ্যান পৰিদৰ্শন কৰি চৰাইৰ ফটো তুলিছিল। তেওঁ নিয়মিতভাৱে ওখলা চৰাই অভয়াৰণ্যলৈ যাবলৈ আৰম্ভ কৰিলে, বিভিন্ন প্ৰকাৰৰ চৰাইৰ আচৰণৰ বিষয়ে অধ্যয়ন কৰিবলৈ ধৰিলে। ইয়াৰ পিছত তেওঁ বন্যপ্ৰাণী ফটোগ্ৰাফীক পেছাদাৰী আগ্ৰহ হিচাপে লয় আৰু ভাৰত, কেনিয়া, তাঞ্জানিয়াৰ বহু ৰাষ্ট্ৰীয় উদ্যান ভ্ৰমণ কৰে।

তেওঁৰ বন্যপ্ৰাণীৰ ফটোগ্ৰাফী ২০০৫ চনৰ ছেপ্টেম্বৰ মাহত নতুন দিল্লীৰ ভাৰত আন্তঃৰাষ্ট্ৰীয় কেন্দ্ৰত অনুষ্ঠিত হোৱা "স্বচ্ছ গংগা অভিযান"ত  প্ৰদৰ্শন কৰা হৈছিল। ২০০৭ চনত জৱাহৰলাল নেহৰু বিশ্ববিদ্যালয়ৰ বাৰ্ষিক কেলেণ্ডাৰত তেওঁৰ চৰাইৰ ফটো প্ৰকাশ পাইছিল। "ভাৰতৰ চৰাই"-এ ২০০৮ চনত ভাৰতৰ শীৰ্ষ ২০ গৰাকী শ্ৰেষ্ঠ ফটোগ্ৰাফাৰৰ ভিতৰত অন্যতম হিচাপে বাছি লৈছিল, একমাত্ৰ মহিলা যিয়ে এই সন্মান লাভ কৰিছিল। বন্যপ্ৰাণী প্ৰদৰ্শনীত অংশগ্ৰহণ কৰাৰ উপৰিও তেওঁ বন্যপ্ৰাণী ফটোগ্ৰাফীৰ ওপৰত কৰ্মশালা অনুষ্ঠিত কৰে।

ৰতিকা ভাৰতীয় ফটোগ্ৰাফী আৰ্টছ এছ’চিয়েশ্যনৰ প্ৰতিষ্ঠাপক সদস্যসকলৰ ভিতৰত অন্যতম।

## কৰ্ম
ৰতিকাই ২০১৪ চনত তেওঁৰ প্ৰথমখন গ্ৰন্থ *The Best of Wildlife Moments*, স্ব-প্ৰকাশ কৰে।

## বঁটা
*২০১৫: প্ৰেৰণাদায়ক আইকন বঁটা, সত্যভামা বিশ্ববিদ্যালয়, চেন্নাই।
*২০১৫: আন্তঃৰাষ্ট্ৰীয় কেমেৰা মেলা (আই চি এফ) বঁটা, বন্যপ্ৰাণী ফটোগ্ৰাফীত তেওঁৰ উৎকৃষ্টতাৰ বাবে।

## লগতে চাওক
*ভাৰতীয় মহিলা শিল্পীৰ তালিকা

## তথ্যসূত্ৰ

শ্ৰেণী:ভাৰতীয় নাৰী
শ্ৰেণী:ভাৰতীয় মহিলা
ভাৰতীয় মহিলা শিল্পীৰ তালিকা

তলত ভাৰতত জন্মগ্ৰহণ কৰা আৰু বা ভাৰতৰ সৈতে শক্তিশালী সম্পৰ্ক থকা **ভাৰতীয় মহিলা শিল্পীৰ তালিকা** দিয়া হ’ল। 

*ধ্ৰুৱী আচাৰ্য, দৃশ্য শিল্পী
*ইলুষ আহলুৱালিয়া (জন্ম ১৯৭০ চনত), চিত্ৰশিল্পী
*ভি অনামিকা, সমসাময়িক শিল্পী
*ভূৰী বাঈ (জন্ম ১৯৬৮), শিল্পী
*লাডো বাই, ভীল জনজাতীয় শিল্পী
*উমা বৰ্ধন (জন্ম ১৯৪৫), চিত্ৰশিল্পী
*অতসী বৰুৱা (১৯২১–২০১৬), চিত্ৰশিল্পী
*মাধুৰী ভাদুৰী (জন্ম ১৯৫৮), চিত্ৰশিল্পী
*ডিম্পী ভলোটিয়া (১৯৮৭), ষ্ট্ৰীট ফটোগ্ৰাফাৰ
*পামেলা বোৰ্ডেচ, ফটোগ্ৰাফাৰ
*বসুন্ধৰা তেৱাৰী ব্ৰুটা (জন্ম ১৯৫৫), চিত্ৰশিল্পী
*মায়া বৰ্মন (জন্ম ১৯৭১), চিয়াঁহী আৰু জলৰঙৰ চিত্ৰশিল্পী, ফ্ৰান্সত বাস কৰা
*জয়শ্ৰী বৰ্মন, চিত্ৰকৰ
*শান্তি চন্দ্ৰশেখৰ , দৃশ্য শিল্পী
*অঞ্জু চৌধুৰী (জন্ম ১৯৪৪), শিল্পী
*মণিমালা চিত্ৰকাৰ, বংগৰ পতুৱা শিল্পী
*প্ৰফুল্ল ধনুকৰ (১৯৩৪–২০১৪), চিত্ৰশিল্পী
*ভাৰতী দয়াল (জন্ম ১৯৬১), চিত্ৰশিল্পী
*বৌৱা দেৱী, মিথিলা চিত্ৰকৰ
*প্ৰতিমা দেৱী (চিত্ৰশিল্পী) (১৮৯৩–১৯৬৯), চিত্ৰশিল্পী, নৃত্য শিক্ষয়িত্ৰী
*অনিতা ডুবে (১৯৫৮), সমসাময়িক শিল্পী
*উপাসনা ঘোষ , চিত্ৰকৰ
*শীলা গৌড়া (জন্ম ১৯৫৭)
*ছাবা হাছান (জন্ম ১৯৬২), সমসাময়িক শিল্পী
*বাৰান ইজলাল , দৃশ্য আৰু শব্দ শিল্পী
*লতিকা কট্ট (জন্ম ১৯৪৮), ভাস্কৰ্য শিল্পী
*ৰেণুকা কেশৰামাড়ু, চিত্ৰশিল্পী
*ভাৰতী খেৰ (জন্ম ১৯৬৯), চিত্ৰশিল্পী, ভাস্কৰ্য শিল্পী আৰু ইনষ্টলেচন শিল্পী
*সাদিয়া কোচাৰ (জন্ম ১৯৭৯), ফটোগ্ৰাফাৰ
*ললিতা লাজমী (১৯৩২–২০২৩), চিত্ৰশিল্পী
*শ্ৰীমতী লাল (১৯৫৯–২০১৯), চিত্ৰশিল্পী
*নলিনী মালানি (জন্ম ১৯৪৬), চিত্ৰশিল্পী, ভিডিঅ' আৰু ইনষ্টলেচন শিল্পী
*দিব্যা মেহৰা (জন্ম ১৯৮১), বহুবিষয়ক শিল্পী
*ৰুমা মেহৰা (জন্ম ১৯৬৭), চিত্ৰশিল্পী, ভাস্কৰ্য শিল্পী আৰু কবি
*ভৱনা মেহতা (জন্ম ১৯৬৮), কাগজ কটা শিল্পী
*এঞ্জোলি এলা মেনন (জন্ম ১৯৪০), চিত্ৰশিল্পী আৰু মিউৰেলিষ্ট
*মৃণালিনী মুখাৰ্জী (১৯৪৯–২০১৫), ভাস্কৰ্য শিল্পী
*কোটা নীলিমা, চিত্ৰকৰ
*কুজানা অগ (জন্ম ১৯৭১), চিত্ৰশিল্পী
*গগী সৰোজ পাল (জন্ম ১৯৪৫), চিত্ৰকৰ, ভাস্কৰ্য শিল্পী, ছপা নিৰ্মাতা, ইনষ্টলেচন
*কেটাকি পিম্পলখাৰে (জন্ম ১৯৭৭), চিত্ৰশিল্পী
*পিল্লু পচখানাৱালা (১৯২৩–১৯৮৬), ভাস্কৰ্য শিল্পী
*বি প্ৰভা (১৯৩৩–২০০১), চিত্ৰশিল্পী
*পবিবেন ৰাবাৰী , এম্ব্ৰয়ডাৰাৰ
*গাৰ্গী ৰাইনা (জন্ম ১৯৬১), চিত্ৰশিল্পী
*ৰতিকা ৰামস্বামী, বন্যপ্ৰাণী ফটোগ্ৰাফাৰ
*তাৰা সভাৰৱাল (জন্ম ১৯৫৭), চিত্ৰশিল্পী
*নেলী ছেথনা (১৯৩২–১৯৯২), বস্ত্ৰ শিল্পী
*তেজল শ্বাহ (জন্ম ১৯৭৯), বহুবিষয়ক সমসাময়িক শিল্পী
*নিলিমা শ্বেখ (জন্ম ১৯৪৫) দৃশ্য শিল্পী
*অমৃতা শ্বেৰগিল (১৯১৩–১৯৪১), চিত্ৰশিল্পী
*অৰ্পিতা সিং (১৯৩৭), চিত্ৰশিল্পী
*দয়ানিতা সিং (জন্ম ১৯৬১), ফটোগ্ৰাফাৰ
*এমেলিনা ছ’য়াৰেছ, শিল্পী আৰু শিল্প ইতিহাসবিদ
*ৱাই জি শ্ৰীমতী (১৯২৬–২০০৭), চিত্ৰশিল্পী
*কৰুণা সুক্কা (জন্ম ১৯৮০), ছপা নিৰ্মাতা
*সুৰেখা, ভিডিঅ' শিল্পী
*ক্ৰুটিকা সুছাৰলা, কমিক বুক লেখিকা আৰু চিত্ৰকৰ
*জয়া থ্যাগৰাজন (১৯৫৬–২০১৫), চিত্ৰশিল্পী
*হেমা উপাধ্যায় (১৯৭২–২০১৫), ফটোগ্ৰাফাৰ আৰু ইনষ্টলেচন শিল্পী
*গীতা বাধেৰা, সমসাময়িক শিল্পী
*ৰুক্মিণী বৰ্মা (জন্ম ১৯৪০), শিল্পী
*বিনিতা বাহু, দৃশ্য শিল্পী আৰু ডিজাইনাৰ
*দুৰ্গা বাই ব্যোম (জন্ম ১৯৭৩)

## তথ্যসূত্ৰ

শ্ৰেণী:ভাৰতীয় মহিলা 
শ্ৰেণী:ভাৰতীয় নাৰী
ইয়চেত্তিৰা প্ৰেমা কাৰিয়াপ্পা

**ইয়চেত্তিৰা প্ৰেমা কাৰিয়াপ্পা** এগৰাকী ভাৰতীয় ৰাজনৈতিক আৰু সমাজকৰ্মী। তেওঁ ভাৰতীয় জাতীয় কংগ্ৰেছ দলৰ এগৰাকী ৰাজনীতিবিদ,তেওঁ ভাৰতীয় সংসদৰ উচ্চ সদন ৰাজ্যসভাত কৰ্ণাটকক প্ৰতিনিধিত্ব কৰিছে৷ তেওঁ বাংগালুৰুৰ প্ৰাক্তন মেয়ৰ। তেওঁ কেন্দ্ৰীয় সমাজ কল্যাণ ব’ৰ্ডৰ অধ্যক্ষও।

## ব্যক্তিগত জীৱন
১৯৫১ চনৰ ১৫ আগষ্টত বিৰাজপেটত সোমাইয়ান্দ বি কুশালাপ্পা আৰু থাংগাম্মাৰ ঘৰত প্ৰেমাই জন্মগ্ৰহণ কৰিছিল। মহীশূৰত কলেজীয়া শিক্ষা সম্পূৰ্ণ কৰি তেওঁ টেৰেছিয়ান কলেজৰ পৰা কলা শাখাত স্নাতক ডিগ্ৰী লাভ কৰে। পিছলৈ তেওঁ ১৯৭১ চনৰ ১৩ জুনত ইয়চেটিৰা এম কেৰিয়াপাক বিয়া কৰায়। তেওঁলোকৰ দুটা সন্তান, এজন পুত্ৰ আৰু এগৰাকী কন্যা আছে।
## বাংগালোৰৰ মেয়ৰ
১৯৯০–৯১ চনৰ ভিতৰত প্ৰেমা কাৰিয়াপ্পা বাংগালুৰু চহৰ নিগমৰ ৰাজহুৱা হিচাপ সমিতিৰ অধ্যক্ষ আছিল। ১৯৯১ চনৰ পৰা ২০০১ চনৰ ভিতৰত বাংগালুৰু চহৰ নিগমৰ কৰ্পৰেটৰ আছিল। ১৯৯১–৯৩ চনত বঙাইগাঁও চহৰ নিগমৰ উপ-নেত্ৰী আছিল। ১৯৯৬–৯৭ চনত তেওঁ বাংগালুৰু চহৰ নিগমৰ দলীয় নেত্ৰী হয়। ১৯৯৬-৯৯ চনত তেওঁ কৰ্ণাটক প্ৰদেশ কংগ্ৰেছ কমিটীৰ সম্পাদিকা আছিল। প্ৰথমে ১৯৯৪–৯৫ চনত বাংগালুৰুৰ উপ-মেয়ৰ আৰু পিছলৈ ২০০০–০১ চনত বাংগালুৰুৰ মেয়ৰ হয়, সেয়েহে তেওঁ দুয়োটা পদ দখল কৰা প্ৰথমগৰাকী মহিলা হয়।

## ৰাজ্যসভাৰ সদস্য
২০০২ চনৰ এপ্ৰিল মাহত তেওঁ ছয় বছৰৰ বাবে ৰাজ্যসভালৈ নিৰ্বাচিত হয়। ২০০৪ চনৰ ১৬ জুনত ৰাজ্যসভাত কংগ্ৰেছ দলৰ মুখ্য হুইপ হিচাপে নিযুক্তি লাভ কৰে। ২০০৬ চনৰ শীতকালীন অধিবেশনৰ সময়ত তেওঁ বিভিন্ন দলৰ অন্যান্য মহিলা ৰাজনীতিবিদসকলৰ সৈতে মহিলা সংৰক্ষণ বিধেয়কক তীব্ৰ সমৰ্থন জনাইছিল।
## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:ৰাজ্যসভাৰ সাংসদ
শান্তা বশিষ্ঠ

**শান্তা বশিষ্ঠ** (জন্ম প্ৰায় ১৯২৬) এগৰাকী ভাৰতীয় ৰাজনীতিবিদ। ১৯৫০ আৰু ১৯৬০ চনৰ ভিতৰত তেওঁ দিল্লী ৰাজ্য চৰকাৰত মন্ত্ৰী হিচাপে কাৰ্যনিৰ্বাহ কৰিছিল আৰু ৰাজ্যসভাৰ সদস্য হিচাপেও কাৰ্যনিৰ্বাহ কৰিছিল।

## শিক্ষাৰ্থীৰ জীৱন
বশিষ্ঠই দিল্লী বিশ্ববিদ্যালয়ত আইন অধ্যয়ন কৰিছিল। তেওঁৰ পিতৃ এল.ডি. বশিষ্ঠ, প্ৰতিৰক্ষা মন্ত্ৰালয়ৰ মুখ্য প্ৰশাসনিক বিষয়া হিচাপে কাৰ্যনিৰ্বাহ কৰিছিল। শিক্ষাৰ্থী জীৱনত তেওঁ ভাৰতীয় জাতীয় কংগ্ৰেছৰ দিল্লী শাখাত সক্ৰিয় আছিল আৰু কিংছৱে শৰণাৰ্থী সমিতিৰ সৈতে কাম কৰিছিল। ১৯৫০ চনত তেওঁ চিকাগো বিশ্ববিদ্যালয়ত কাপ্পা আলফা থেটা ছ'ৰ'ৰিটিৰ বিদেশী শিক্ষাৰ্থী বৃত্তিৰ জৰিয়তে সামাজিক কামৰ অধ্যয়ন কৰে।

## দিল্লী বিধানসভা
ভাৰতলৈ উভতি অহাৰ লগে লগে বশিষ্ঠই ১৯৫২ চনৰ দিল্লী বিধানসভাৰ নিৰ্বাচনত প্ৰতিদ্বন্দ্বিতা কৰে। কোটলা ফিৰোজ শ্বাহ সমষ্টিত কংগ্ৰেছ দলৰ প্ৰাৰ্থী হিচাপে তেওঁ থিয় দিছিল। ভাৰতীয় জনসংঘৰ ভি.পি.যোশীক পৰাস্ত কৰি তেওঁ আসনখন লাভ কৰে। মুঠতে বশিষ্ঠই ৪,৬৪৬ টা ভোট লাভ কৰে (সমষ্টিটোৰ ৫৬.২৬% ভোট)। ১৯৫৩ চনত দিল্লীৰ মুখ্যমন্ত্ৰী চৌধুৰী ব্ৰহ্ম প্ৰকাশে তেওঁক দিল্লী ৰাজ্য চৰকাৰৰ শিক্ষা উপ-মন্ত্ৰী হিচাপে নিযুক্তি দিয়ে। দিল্লীৰ কংগ্ৰেছ বিধানসভা দলৰ ভিতৰৰ সংখ্যালঘু ফৈদে তেওঁৰ মনোনয়নক সমালোচনা কৰিছিল আৰু দাবী কৰিছিল যে মুখ্যমন্ত্ৰীয়ে দলৰ বিধানসভাৰ সদস্যসকলৰ লগত পৰামৰ্শ নকৰাকৈ উপ-মন্ত্ৰীক মনোনীত কৰা উচিত নাছিল।

১৯৫৪ চনত দিল্লী লাইব্ৰেৰী এছ'চিয়েচনৰ পুনৰুজ্জীৱিতকৰণত বশিষ্ঠ জড়িত হয়, আৰু এছ'চিয়েচনৰ আটাইতকৈ দীৰ্ঘদিনীয়া সভাপতি হিচাপে কাৰ্যনিৰ্বাহ কৰে।

## ৰাজ্যসভা
১৯৬০ চনত বশিষ্ঠ ৰাজ্যসভালৈ (ভাৰতীয় সংসদৰ উচ্চ সদন) নিৰ্বাচিত হয়। ১৯৬০ চনৰ ৩ এপ্ৰিলৰ পৰা ১৯৬৬ চনৰ ২ এপ্ৰিললৈকে জৱাহৰলাল নেহৰু, লাল বাহাদুৰ শাস্ত্ৰী আৰু ইন্দিৰা গান্ধীৰ চৰকাৰৰ অধীনত তেওঁৰ কাৰ্যকাল  চলে।

## পিছৰ সময়ছোৱা
২০০৮ চনত বশিষ্ঠই *নেহৰু টু ইৰাক* নামৰ গ্ৰন্থখন মুকলি কৰে, য'ত ভাৰতৰ স্বাধীনতা সংগ্ৰামৰ অভিজ্ঞতাৰ বিশদ বিৱৰণ দিয়া হৈছে। 
## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:ৰাজ্যসভাৰ সাংসদ
ৰাষ্ট্ৰীয় গান্ধী সংগ্ৰহালয়

**ৰাষ্ট্ৰীয় গান্ধী সংগ্ৰহালয়** বা **গান্ধী স্মাৰক সংগ্ৰহালয়**  () ভাৰতৰ নতুন দিল্লীত অৱস্থিত এটা সংগ্ৰহালয়, যিয়ে মহাত্মা গান্ধীৰ জীৱন আৰু সিদ্ধান্তক প্ৰদৰ্শন কৰে। ১৯৪৮ চনত গান্ধীৰ হত্যাৰ পিছতে প্ৰথমবাৰৰ বাবে মুম্বাইত মুকলি কৰা হয়। এই সংগ্ৰহালয়টো ১৯৬১ চনত নতুন দিল্লীৰ ৰাজ ঘাটলৈ স্থানান্তৰ কৰা হয়; অৱশ্যে ইয়াৰ পূৰ্বে কেইবাবাৰো ইয়াক স্থানান্তৰিত কৰা হৈছিল।
## ইতিহাস
১৯৪৮ চনৰ ৩০ জানুৱাৰীত মহাত্মা গান্ধীক হত্যা কৰা হয়। তেওঁৰ মৃত্যুৰ পিছতে সংগ্ৰাহকসকলে সমগ্ৰ ভাৰততে গান্ধীৰ সৈতে জড়িত গুৰুত্বপূৰ্ণ সম্পদ বিচাৰি উলিয়াবলৈ আৰম্ভ কৰে। মূলতঃ গান্ধীৰ সৈতে জড়িত ব্যক্তিগত সামগ্ৰী, বাতৰি কাকত, কিতাপ আদি মুম্বাইলৈ লৈ যোৱা হৈছিল। ১৯৫১ চনত নতুন দিল্লীৰ কোটা হাউচৰ ওচৰৰ ভৱনলৈ সামগ্ৰীসমূহ স্থানান্তৰ কৰা হয়। ১৯৫৭ চনত পুনৰ সংগ্ৰহালয়টো আন এটা ভৱন স্থানান্তৰিত হয়।

১৯৫৯ চনত মহাত্মা গান্ধীৰ সমাধিৰ কাষতে নতুন দিল্লীৰ ৰাজঘাটলৈ অন্তিমবাৰৰ বাবে গান্ধী সংগ্ৰহালয় স্থানান্তৰ কৰা হয়। ১৯৬১ চনত মহাত্মা গান্ধীৰ হত্যাৰ ত্ৰয়োদশ বৰ্ষপূৰ্তিত এই সংগ্ৰহালয়টো আনুষ্ঠানিকভাৱে মুকলি কৰে, তেতিয়াৰ ৰাষ্ট্ৰপতি ড° ৰাজেন্দ্ৰ প্ৰসাদে।
## পুথিভঁৰাল
গান্ধী সংগ্ৰহালয়ৰ এই পুথিভঁৰালটোৱে গান্ধীৰ কৰ্মৰাজি জনসাধাৰণৰ আগত প্ৰদৰ্শন কৰাৰ লগতে ই এক সাধাৰণ অধ্যয়নৰ স্থান হিচাপেও ভূমিকা পালন কৰে। গান্ধীয়ে বা গান্ধীৰ বিষয়ে লিখা গ্ৰন্থ আৰু অন্যান্য বিষয়ৰ গ্ৰন্থ দুটা ভাগত ভাগ কৰা হৈছে। বৰ্তমান সংগ্ৰহালয়টোৰ পুথিভঁৰালত ৩৫,০০০ৰো অধিক কিতাপ বা নথি-পত্ৰ আছে। এই পুথিভঁৰালটোত গান্ধীৰ জীৱন বিষয়ক ইংৰাজী আৰু হিন্দী উভয় ভাষাৰ ২০০০খন পত্ৰিকাৰো সংকলন আছে।

## প্ৰসংগ

শ্ৰেণী:দিল্লীৰ সংগ্ৰহালয়
শ্ৰেণী:ভাৰতভিত্তিক সাংস্কৃতিক সংগঠন
শ্ৰেণী:গান্ধী সংগ্ৰহালয়

শ্ৰেণী:ভাৰতৰ পুৰাতাত্বিক সংগ্ৰহালয়
শ্ৰেণী:ভাৰতৰ কলা সংগ্ৰহালয় আৰু গেলাৰী
সুমিত্ৰা বাল্মিক

**সুমিত্ৰা বাল্মিক** (; জন্ম: ১ জুলাই ১৯৫৫) এগৰাকী ভাৰতীয় ৰাজনীতিবিদ,ৰাজ্যসভাৰ সদস্য। তেওঁ ভাৰতীয় জনতা পাৰ্টি, মধ্যপ্ৰদেশ ইউনিটৰ উপ-সভানেত্ৰী।

১৯৯৩ চনত মধ্যপ্ৰদেশৰ ভাৰতীয় জনতা পাৰ্টিৰ গোটৰ সদস্য হোৱাৰ পিছত ১৯৯৯ চনত প্ৰথমবাৰৰ বাবে মধ্যপ্ৰদেশৰ জবলপুৰৰ পৰা তেওঁ কাউন্সিলাৰ হিচাপে নিৰ্বাচিত হয়। ২০০৪ চনত পুনৰ দ্বিতীয়বাৰৰ বাবে মধ্যপ্ৰদেশৰ জবলপুৰৰ পৰা তেওঁ কাউন্সিলাৰ হিচাপে পুনৰ নিৰ্বাচিত হয়।

২০০৬ চনত মধ্যপ্ৰদেশৰ জবলপুৰৰ পৰা সুমিত্ৰা বাল্মিক মহিলা মৰ্চাৰ নগৰাঞ্চলৰ সভাপতি হয়। একে বছৰতে মধ্যপ্ৰদেশৰ জবলপুৰ পৌৰ নিগমৰ উপাধ্যক্ষ হিচাপেও নিৰ্বাচিত হয়। ২০১৪ চনত মধ্যপ্ৰদেশৰ জবলপুৰৰ পৰা জয়ী হৈ পুনৰ কাউন্সিলাৰ হিচাপে নিৰ্বাচিত হয় আৰু মধ্যপ্ৰদেশৰ জবলপুৰ পৌৰ নিগমৰ অধ্যক্ষ হিচাপে নিৰ্বাচিত হয়।

## প্ৰাথমিক জীৱন
মধ্যপ্ৰদেশৰ পাটন-তহচিল জবালপুৰ জিলাৰ শ্বাহপুৰাত দলিত পৰিয়ালত সুমিত্ৰা বাল্মিকে জন্মগ্ৰহণ কৰিছিল৷ তেওঁ স্কুলীয়া শিক্ষা শেষ কৰিলে স্কুল অৱ শ্বাহপুৰাৰ পৰা৷ তাৰ পিছত জবলপুৰ জিলাৰ চৰকাৰী মহাবিদ্যালয়ৰ পৰা তেওঁ কলা শাখাত স্নাতক ডিগ্ৰী লাভ কৰে। স্নাতক ডিগ্ৰী লাভ কৰাৰ পিছত তেওঁ নিজৰ অঞ্চলৰ মহিলাসকলক সবলীকৰণৰ বাবে টেইলৰিং ক্লাছত পঢ়ুৱাইছিল আৰু জনপ্ৰিয় হৈ পৰিছিল। আইনৰ বিষয়েও তেওঁৰ জ্ঞান আছে আৰু তেওঁলোকৰ অঞ্চলৰ মহিলা কল্যাণৰ বাবে অহৰহ যুঁজিছে। মহিলা কল্যাণৰ বাবে বিষয়সমূহ আৰু তেওঁলোকৰ অঞ্চলৰ সৈতে জড়িত অন্যান্য বিষয়সমূহ সমাধানৰ বাবে তেওঁ প্ৰয়াস কৰি আহিছে।
## তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:ৰাজ্যসভাৰ সাংসদ
সম্পাটিয়া উইকে

**সম্পাটিয়া উইকে** (; জন্ম: ৪ ছেপ্টেম্বৰ ১৯৬৭) মধ্য প্ৰদেশৰ ভাৰতীয় জনতা পাৰ্টিৰ এগৰাকী জনজাতীয় নেতা ভাৰতীয় ৰাজনীতিবিদ। ২০১৭ চনৰ ৩১ জুলাইত কেন্দ্ৰীয় মন্ত্ৰী শ্ৰী অনিল মাধৱ দৱেৰ মৃত্যুৰ ফলত প্ৰয়োজন হোৱা উপ-নিৰ্বাচনত মধ্যপ্ৰদেশ ৰাজ্যৰ পৰা তেওঁ ৰাজ্যসভালৈ বিনা বিৰোধিতাত নিৰ্বাচিত হয়।মূল কাৰ্যকাল অনুসৰি ২০২২ চনৰ ২৯ জুনত তেওঁৰ কাৰ্যকাল শেষ হয়।

মধ্যপ্ৰদেশৰ মণ্ডলা জিলাৰ জিলা পঞ্চায়তৰ তেওঁ সভানেত্ৰী আছিল।২০২৩ চনত মধ্যপ্ৰদেশৰ মণ্ডলা বিধানসভাৰ পৰা বিধানসভাৰ সদস্য হিচাপে তেওঁ নিৰ্বাচিত হয়। মোহন যাদৱ মন্ত্ৰীসভাৰ তেওঁ কেবিনেট মন্ত্ৰী।

তেওঁৰ দল ভাৰতীয় জনতা পাৰ্টিয়ে ৫৮ জন সদস্যৰে ৰাজ্যসভাৰ সৰ্ববৃহৎ দল হিচাপে পৰিগণিত হৈছে৷ ২০১৭ চনৰ ৪ আগষ্টত সম্পতীয়া উইকেয়ে বয়োজ্যেষ্ঠ সদনৰ সদস্য হিচাপে শপত গ্ৰহণ কৰে।
## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:ৰাজ্যসভাৰ সাংসদ
অনুসূয়া উইকে

**অনুসূয়া উইকে** (, জন্ম-১০ এপ্ৰিল ১৯৫৭) এগৰাকী ৰাজনীতিবিদ যি পূৰ্বতে মণিপুৰৰ ৰাজ্যপাল (২০২৩-২০২৪ চনত) হিচাপে কৰ্মনিৰ্বাহ কৰিছিল৷ তেওঁ ২০১৯ চনৰ পৰা ২০২৩ চনলৈকে ছত্তীশগড়ৰ ৰাজ্যপাল হিচাপে কাৰ্যনিৰ্বাহ কৰিছিল। ১৯৮৫ চনৰ মধ্যপ্ৰদেশ বিধানসভা নিৰ্বাচনত ভাৰতীয় জাতীয় কংগ্ৰেছৰ সদস্য হিচাপে দমুৱাৰ পৰা মধ্যপ্ৰদেশ বিধানসভালৈ তেওঁ নিৰ্বাচিত হৈছিল। অৰ্জুন সিং কেবিনেটত তেওঁ মহিলা আৰু শিশু উন্নয়ন মন্ত্ৰী হৈছিল। ১৯৯৮ চনৰ ভিতৰত তেওঁ বিজেপিলৈ গৈছিল আৰু ১৯৯৮ চনৰ বিধানসভা নিৰ্বাচনত ডামুৱাৰ পৰা বিজেপিৰ পৰাজিত প্ৰাৰ্থী আছিল। ২০০৬ চনত তেওঁ মধ্য প্ৰদেশৰ পৰা ৰাজ্যসভাৰ সদস্য হয়।.

২০১৯ চনৰ ১৬ জুলাইৰ পৰা ২০২৩ চনৰ ১২ ফেব্ৰুৱাৰীলৈ ছত্তীশগড়ৰ ৰাজ্যপাল হিচাপে কাৰ্যনিৰ্বাহ কৰি ২০২৩ চনৰ ১২ ফেব্ৰুৱাৰীত মণিপুৰৰ ৰাজ্যপাল হিচাপে তেওঁ নিযুক্তি লাভ কৰে।.
## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:ৰাজ্যসভাৰ সাংসদ
ৰাগনৰক

**ৰাগনৰক** (ইংৰাজী: Ragnarök,) নৰ্ছ শ্ৰুতিকথাত বৰ্ণনা কৰা এলানী ভৱিষ্যত পৰিঘটনাৰ শৃংখলা৷ এই পৰিঘটনাবোৰৰ ভিতৰত অসংখ্য মহান নৰ্ছ পৌৰাণিক ব্যক্তিত্বসমূহ বিনষ্ট হ'ব (দেৱতা অডিন, থৰ, টাইৰ, ফ্ৰেয়াৰ, হেইমডাল আৰু ল’কিকে ধৰি) বুলি উল্লেখ কৰা এখন বৃহৎ যুদ্ধও অন্তৰ্ভুক্ত৷ ৰাগনৰক ফলত পৃথিৱীখন জ্বলি যোৱাকে ধৰি এক বিপৰ্যয়জনক প্ৰাকৃতিক দুৰ্যোগৰ শৃংখলা সংঘটিত হ'ব আৰু পৃথিৱীখন পানীৰ তলত ডুব যাব বুলিও কোৱা হৈছে। এই ধ্বংশৰ পিছত পৃথিৱীখন পুনৰ উত্থান হ’ব, পৰিষ্কাৰ আৰু উৰ্বৰ হ’ব, জীয়াই থকা আৰু পুনৰজীৱন লাভ কৰা দেৱতাসকল একত্ৰিত হ’ব আৰু দুজন মানৱ জীৱিত ব্যক্তি লিফ আৰু লিফথ্ৰাছিৰ পৰা পৃথিৱীত পুনৰ মানৱ জাতিৰ বিকাশ হ’ব। ৰাগনৰক নৰ্ছ পৌৰাণিক কাহিনীৰ এক গুৰুত্বপূৰ্ণ পৰিঘটনা আৰু ই জাৰ্মানিক অধ্যয়নৰ ইতিহাসত বিদ্বানসকলৰ বক্তৃতা আৰু তত্ত্বৰ বিষয়বস্তু হৈ আহিছে।

এই পৰিঘটনাৰ প্ৰমাণ মূলতঃ ত্ৰয়োদশ শতিকাত পূৰ্বৰ পৰম্পৰাগত উৎসৰ পৰা সংকলিত কাব্যিক এড্ডা আৰু ত্ৰয়োদশ শতিকাত স্ন’ৰী ষ্টাৰলুছনে লিখা গদ্য এড্ডাত পোৱা গৈছে। গদ্য এড্ডাত আৰু কাব্যিক এড্ডাত এটা কবিতাত এই পৰিঘটনাটোক ′Ragnarøkkr′ (পুৰণি নৰ্ছ ভাষাত 'ভগৱানৰ গধূলি') বুলি উল্লেখ কৰা হৈছে৷ এই শব্দটো ১৯ শতিকাৰ সুৰকাৰ ৰিচাৰ্ড ৱেগনাৰে (Richard Wagner) তেওঁৰ অন্তিম অপেৰা ‘ডেৰ ৰিং ডেছ নিবেলুংগেন’ত ‘Götterdämmerung’ (১৮৭৬) শিৰোনামৰ জনপ্ৰিয় অপেৰাত ব্যৱহাৰ কৰিছিল, যাৰ জাৰ্মান অৰ্থ হৈছে "ভগৱানৰ সন্ধিয়া"।

## তথ্য সংগ্ৰহ

শ্ৰেণী:নৰ্ছ শ্ৰুতিকথা
শ্ৰেণী:শ্ৰুতিকথাত যুদ্ধ
ট্ৰজান যুদ্ধ

**ট্ৰজান যুদ্ধ** (ইংৰাজী: Trojan War) খ্ৰীষ্টপূৰ্ব দ্বাদশ বা ত্ৰয়োদশ শতিকাৰ আশে-পাশে সংঘটিত হোৱা গ্ৰীক শ্ৰুতিকথাত বৰ্ণনা কৰা এক কিংবদন্তিমূলক সংঘাত। ট্ৰয়ৰ পেৰিছে স্পাৰ্টাৰ ৰজা স্বামী মেনেলাছৰ পৰা হেলেনক লৈ যোৱাৰ পিছত আকিয়ান (গ্ৰীক)সকলে ট্ৰয় চহৰৰ বিৰুদ্ধে যুদ্ধ চলাইছিল। এই যুদ্ধখন গ্ৰীক পৌৰাণিক কাহিনীৰ এক অন্যতম গুৰুত্বপূৰ্ণ পৰিঘটনা, আৰু ইয়াক হোমাৰৰ ইলিয়াডকে ধৰি গ্ৰীক সাহিত্যৰ বহু গ্ৰন্থৰ জৰিয়তে বৰ্ণনা কৰা হৈছে। ইলিয়াডৰ মূল অংশত দশকজুৰি ট্ৰয় ৰাজ্যক ঘেৰাও কৰি থকাৰ দশম বছৰৰ অন্তিম চাৰি দিন আৰু দুটা ৰাতিত ঘটা ঘটনা বৰ্ণনা কৰা হৈছে; ওডিছীত যুদ্ধৰ অন্যতম নায়ক ওডিছিয়াছৰ ঘৰলৈ যোৱাৰ কথা বৰ্ণনা কৰা হৈছে। যুদ্ধৰ আন আন অংশবোৰ মহাকাব্যৰ ক্ৰমত বৰ্ণনা কৰা হৈছে, যিবোৰ খণ্ড খণ্ডকৈ উপস্থাপন কৰা হৈছে। যুদ্ধৰ খণ্ডবোৰে গ্ৰীক ট্ৰেজেডী আৰু গ্ৰীক সাহিত্যৰ অন্যান্য ৰচনাৰ বাবে আৰু ভাৰ্জিল আৰু অভিডৰ দৰে ৰোমান কবিসকলক সমল যোগান ধৰিছিল।

প্ৰাচীন গ্ৰীকসকলে বিশ্বাস কৰিছিল যে ট্ৰয় ডাৰ্ডনেলছৰ ওচৰত অৱস্থিত আৰু ট্ৰজান যুদ্ধ খ্ৰীষ্টপূৰ্ব ত্ৰয়োদশ বা দ্বাদশ শতিকাৰ এক ঐতিহাসিক পৰিঘটনা। খ্ৰীষ্টীয় ১৯ শতিকাৰ মাজভাগলৈকে যুদ্ধ আৰু চহৰখন দুয়োটাকে বহুলভাৱে অঐতিহাসিক বুলি গণ্য কৰা হৈছিল যদিও ১৮৬৮ চনত জাৰ্মান প্ৰত্নতত্ত্ববিদ হাইনৰিখ শ্ব্লিমেনে ফ্ৰেংক কেলভাৰ্টক লগ পায় আৰু শ্ব্লিমেনক পতিয়ন নিয়াইছিল যে ট্ৰয় ৰাজ্যখন আধুনিক তুৰস্কৰ বৰ্তমানৰ হিছাৰলিকত আছে। শ্ব্লিমেন আৰু অন্যান্যই কৰা খননৰ ভিত্তিত এই দাবী এতিয়া বেছিভাগ পণ্ডিতে মানি লৈছে।

ট্ৰজান যুদ্ধৰ ঐতিহাসিকতা সম্পৰ্কে এতিয়াও সন্দেহৰ অৱকাশ আছে। বহু পণ্ডিতৰ মতে এই কাহিনীটোৰ এটা ঐতিহাসিক মূল আছে যদিও হোমাৰৰ কাহিনীবোৰ ব্ৰঞ্জ যুগৰ সময়ত মাইচেনিয়ান গ্ৰীকসকলৰ ঘেৰাও আৰু অভিযানৰ বিভিন্ন কাহিনীৰ সংমিশ্ৰণ বুলি কোৱা হয়। যিসকলে ট্ৰজান যুদ্ধৰ কাহিনীসমূহ কোনো নিৰ্দিষ্ট ঐতিহাসিক সংঘাতৰ পৰা উদ্ভৱ হোৱা বুলি বিশ্বাস কৰে তেওঁলোকে সাধাৰণতে খ্ৰীষ্টপূৰ্ব দ্বাদশ বা একাদশ শতিকাত যুদ্ধখন সংঘটিত হৈছিল বুলি কোৱা হয় যদিও শেষৰ ব্ৰঞ্জ যুগৰ বিপৰ্যয় আৰু ট্ৰয় নগৰ জ্বলাই দিয়াৰ দৰে আদি প্ৰত্নতাত্ত্বিক প্ৰমাণৰ ভিত্তিত ইৰাট'ষ্টেনিছে কোৱা খ্ৰীষ্টপূৰ্ব ১১৯৪–১১৮৪ শতিকাৰ সময়ছোৱাক বেছি গুৰুত্ব দিয়া হয়৷

## তথ্য সংগ্ৰহ

শ্ৰেণী:গ্ৰীক কিংবদন্তি
শ্ৰেণী:শ্ৰুতিকথাত যুদ্ধ
ৰোজলিন খান

**ৰোজলিন খান** এগৰাকী মুম্বাইৰ অভিনেত্ৰী আৰু পেটা মডেল। তেওঁ স্তন কেন্সাৰ সজাগতামূলক কাৰ্য্যকলাপৰ বাবে পৰিচিত।

## কেৰিয়াৰ

খানে টেলিভিছনৰ বিজ্ঞাপনত অভিনয় কৰে, বিশেষকৈ ফ্ৰুইটি ড্ৰিংক, মনাকো বিস্কুট আৰু কেলভিনেটৰৰ বাবে।

তেওঁ *ধমা চৌকধি* চলচ্চিত্ৰত  সঞ্জয় মিশ্ৰ, মুকেশ তিৱাৰী আৰু দীপ্ৰজ ৰানাৰ সৈতে অভিনয় কৰে। ২০১৩ চনৰ ২৭ জুলাইত খানে ঘোষণা কৰে যে তেওঁ নিজাকৈ ৱেব-কমিকৰে প্ৰথমগৰাকী বলীউডৰ তাৰকা হ’ব। ৪ আগষ্টত তেওঁৰ ৱেবছাইটত মুকলি কৰা হৈছিল কমিকখন। লগতে খানে সবিতা ভাভি চিনেমাৰ মুখ্য চৰিত্ৰও গ্ৰহণ কৰে।

তেওঁ২০১৮ চনত দংগল টিভিৰ ক্ৰাইম শ্ব' ক্ৰাইম এলাৰ্টৰ যোগেদি টেলিভিছন শ্ব'ত অভিনয় আৰম্ভ কৰে।

## ফিল্মগ্ৰাফী
### চলচ্চিত্ৰ

### টেলিভিশন

## ফটো গেলাৰী

## তথ্যসূত্ৰ

শ্ৰেণী:ভাৰতীয় নাৰী
শ্ৰেণী:ভাৰতীয় মহিলা
শ্ৰেণী:ভাৰতীয় অভিনেত্ৰী
শ্ৰেণী:ভাৰতীয় মডেল
বাঁকুৰাৰ ঘোঁৰা

**বাঁকুৰাৰ ঘোঁৰা** () ভাৰতৰ পশ্চিম বংগ ৰাজ্যৰ বাঁকুৰা জিলাৰ পাঁচমুৰা গাঁৱত উৎপাদিত এবিধ পোৰামাটিৰ ঘোঁৰা। “ইয়াৰ মাৰ্জিত ভংগী আৰু মৌলিক মূল্যবোধৰ অনন্য বিমূৰ্ততাৰ বাবে” ইয়াক প্ৰশংসা কৰা হৈছে। মূলতঃ গাঁৱৰ আচাৰ-অনুষ্ঠানৰ বাবে ব্যৱহাৰ কৰা এই বিধ শিল্প এতিয়া ভাৰতীয় লোক-শিল্পৰ প্ৰতীক হিচাপে বিশ্বৰ ড্ৰয়িং ৰুমসমূহৰ শোভা বঢ়ায়।  বাঁকুৰাৰ ঘোঁৰা সৰ্বভাৰতীয় হস্তশিল্পৰ ল'গ'।
## পৰম্পৰা
ভাৰতত আদিম যুগৰ পৰাই টেৰাকোটা বা পোৰামাটিৰ পৰম্পৰা পোৱা যায়। বহু ভাৰতীয় গাঁৱৰ বাহিৰৰ অঞ্চলত এটা আহত গছ আছে যাৰ তলত টেৰাকোটাৰ প্ৰাণীৰ মূৰ্তি পৰি আছে। সেইবোৰ গাঁৱৰ মানুহৰ আকাংক্ষা পূৰণৰ প্ৰতীক। আধুনিক বিশ্ব বজাৰৰ বাণিজ্যিক প্ৰয়োজনীয়তা পূৰণ কৰিবলৈ গাঁৱৰ মৃৎশিল্পীয়ে প্ৰায়ে পৰম্পৰাগত গ্ৰাম্য বিমূৰ্ততাক পৰিশোধিত নগৰীয়া ৰুচিৰ সৈতে সংযুক্ত কৰি টেৰাকোটা শিল্পৰ নিদৰ্শন প্ৰদৰ্শন কৰে।

টেৰাকোটা ঘোঁৰা আৰু হাতী উৎপাদন কৰা প্ৰধান কেন্দ্ৰসমূহ হ’ল পাঁচমুৰা, ৰাজাগ্ৰাম, সোণামুখী আৰু হামিৰপুৰ। প্ৰতিখন ঠাইৰ স্থানীয় শৈলী আছে। পঞ্চমুৰা শৈলীৰ মৃৎশিল্পক চাৰিওবিধৰ ভিতৰত শ্ৰেষ্ঠ আৰু উন্নত বুলি গণ্য কৰা হয়।
## ভৌগলিক নিৰ্দেশক
বাঁকুৰাৰ ঘোঁৰা ২০১৮ চনৰ ২৮ মাৰ্চত পশ্চিম বংগৰ ভৌগোলিক নিৰ্দেশকৰ অধীনত পঞ্জীভূক্ত হৈছে, যাৰ নাম বাঁকুৰা পাঁচমুৰা টেৰাকোটা ক্ৰাফ্ট।
## তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগলিক সূচক
শ্ৰেণী:ভাৰতৰ হস্তশিল্প
গৰদ শাৰী

**গৰদ শাৰী** () পশ্চিম বংগৰ পৰম্পৰাগত হাতেৰে বোৱা শাৰী। পশ্চিম বংগৰ মুৰ্চিদাবাদ আৰু বীৰভূম জিলাত ইয়াৰ উৎপাদন হয়। মিৰ্জাপুৰৰ বোৱনী মৃত্যুঞ্জয় সৰকাৰ এই বিখ্যাত শাৰীৰ উদ্ভাৱক। এই হস্ততাঁত শাৰীখন আচল আৰু "বুটি"ত সুন্দৰ সূক্ষ্ম নক্সা, বয়নত ১০০% বিশুদ্ধ ৰেচমৰ ব্যৱহাৰ আৰু কাপোৰৰ মিহিগুণৰ বাবে বিখ্যাত। ২০২৪ চনত গৰদ শাৰীয়ে পশ্চিম বংগৰ পঞ্জীয়নভুক্ত ভৌগোলিক নিৰ্দেশক হিচাপে স্বীকৃতি লাভ কৰে।

এই শাৰীখন পৰম্পৰাগতভাৱে ৯০-৯২ ৰেচম সূতা আৰু সোণালী জৰী সূতা ব্যৱহাৰ কৰি উৰামাকো গাঁতশালত বোৱা হয়। শাৰীত নক্সাবিহীন পাৰি আৰু গা অংশ বা পাৰি বা গা অংশৰ সৈতে অতিৰিক্ত দীঘ জে/চি বা জালা নক্সা দেখা যায়। আগতে শাড়ীৰ পাৰি, গা অংশ আৰু আচলত কোনো নক্সা নাছিল আৰু এই শাৰীখন আছিল পবিত্ৰতা, বিশুদ্ধতা আৰু মংগলৰ প্ৰতীক। বৰ্তমান সময়তো বঙালী হিন্দু মহিলাসকলে পূজাৰ সময়ত বিশেষকৈ দুৰ্গা পূজাৰ অষ্টমী পূজা আৰু বিসৰ্জনৰ দিনা সেন্দূৰ খেলাত এই শাৰী পিন্ধে। গৰদ শাড়ীৰ বিশেষত্ব হ'ল ইয়াক সৰল পৰম্পৰাগত “খাই” মাৰা বা “খাই” ফিনিচ দিয়া হয় আৰু শেষত ভাঁজ কৰি “প্যাট” নামৰ বিশেষ আকৃতিত ভাঁজ কৰা হয়। 
 
ৰঘুনাথগঞ্জ আৰু মুৰাৰাই অঞ্চলৰ তাঁতী সম্প্ৰদায়ে এই শাৰী তৈয়াৰ কৰে। ২০২৪ চনলৈকে পশ্চিম বংগৰ মুৰ্ছিদাবাদ আৰু বীৰভূম জিলাত গৰদ শাৰী বোৱাৰ কামত ৬০০ৰো অধিক তাঁতশাল জড়িত হৈ আছে। ২০১৮–১৯ বিত্তীয় বৰ্ষত ১৪.৯৬ কোটি টকা (২০২৩ চনত ১৯ কোটি বা ২.১ মিলিয়ন মাৰ্কিন ডলাৰৰ সমতুল্য) কোটি টকাৰ গৰদ শাড়ীৰ ব্যৱসায় কৰা হৈছিল।

## তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগলিক সূচক
হেলেন

**হেলেন** (প্ৰাচীন গ্ৰীক:  Ἑλένη, ৰোমানীকৃত: Helénē) গ্ৰীক শ্ৰুতিকথাত বিশ্বৰ আটাইতকৈ ধুনীয়া বুলি বৰ্ণনা কৰা এগৰাকী মহিলা। হেলেনক ট্ৰয়ৰ হেলেন, বা স্পাৰ্টাৰ হেলেন, আৰু লেটিন ভাষাত হেলেনা বুলিও জনা যায়৷ তেওঁক জিউছ আৰু লেডা বা নেমেছিছৰ কন্যা আৰু ক্লাইটেমনেষ্ট্ৰা, কেষ্টাৰ আৰু পলাক্স, ফিল’ন’, ফ’বি আৰু টিমান্দ্ৰাৰ ভগ্নী বুলি বিশ্বাস কৰা হৈছিল। হেলনৰ প্ৰথমে স্পাৰ্টাৰ ৰজা মেনেলাছৰ সৈতে বিবাহপাশত আবদ্ধ হয় আৰু হাৰ্মাইনীৰ আৰু অন্য কিছুমানৰ মতে নিকোষ্ট্ৰাটাছক জন্ম দিয়ে।" পৰৱৰ্তী সময়ত ট্ৰয়ৰ পেৰিছৰ সৈতে তেওঁৰ বিবাহ ট্ৰজান যুদ্ধৰ আটাইতকৈ তাৎক্ষণিক কাৰণ আছিল।

তেওঁৰ কল্পিত জীৱনীৰ উপাদানসমূহ এৰিষ্টোফেনিছ, চিচেৰো, ইউৰিপিডিছ, আৰু হোমাৰৰ (ইলিয়াড আৰু ওডিচী) দৰে ধ্ৰুপদী লেখকৰ পৰা আহৰণ কৰা হৈছে। ভাৰ্জিলৰ এনেইডৰ দ্বিতীয় কিতাপত তেওঁৰ কাহিনী পুনৰ আবিৰ্ভাৱ হয়। যৌৱনত তেওঁক থিছিয়াছে অপহৰণ কৰিছিল। বিবাহ অনুষ্ঠানত তেওঁৰ বিবাহ প্ৰাৰ্থী সকলৰ মাজত হোৱা প্ৰতিযোগিতাত মেনেলাছে বিজয়ী হৈছিল৷ এই প্ৰতিযোগিতাৰ সকৱো প্ৰাৰ্থীয়ে শপত খাব লাগিছিল (যাক টিণ্ডেৰিয়াছৰ শপত বুলি জনা যায়) যে যদিহে হেলেনক কেতিয়াবা তেওঁৰ পৰা চুৰি কৰা হয় তেতিয়া বিজয়ী প্ৰাৰ্থীজনক সকলোৱে সামৰিক সহায় আগবঢ়াব লাগিব। শপতৰ বাধ্যবাধকতাই ট্ৰজান যুদ্ধৰ সূচনা কৰিছিল। পৰৱৰ্তী সময়ত হেলেন হেলেনে পেৰিছৰ প্ৰেমত পৰিছিল আৰু স্বেচ্ছাই তেওঁৰ সৈতে ট্ৰয়লৈ গৈছিল যদিও তেওঁক বলপূৰ্বক অপহৰণ কৰাৰ কাহিনীও পোৱা যায়।

## তথ্য সংগ্ৰহ

শ্ৰেণী:গ্ৰীক কিংবদন্তি
কমলা সিনহা

**কমলা সিনহা** (;  ৩০ ছেপ্টেম্বৰ ১৯৩২-৩২ ডিচেম্বৰ ২০১৪ ) এগৰাকী ভাৰতীয় ৰাজনীতিবিদ আৰু কূটনীতিবিদ আছিল। ১৯৯০ চনৰ পৰা ২০০০ চনলৈকে তেওঁ দুবাৰকৈ ৰাজ্যসভা লৈ নিৰ্বাচিত হৈছিল, আৰু পিছত চুৰিনাম আৰু বাৰ্বাডোছত ৰাষ্ট্ৰদূত হিচাপে কাৰ্যনিৰ্বাহ কৰিছিল। তেওঁ আই. কে. গুজৰাল কেবিনেটত বৈদেশিক পৰিক্ৰমাৰ কেন্দ্ৰীয় ৰাজ্যিক মন্ত্ৰী আছিল। ২০১৪ চনৰ ৩১ ডিচেম্বৰত নিউয়ৰ্কৰ চাইৰাকুজত ৮২ বছৰ বয়সত তেওঁৰ মৃত্যু হয়।

## ব্যক্তিগত জীৱন
১৯৩২ চনৰ ৩০ ছেপ্টেম্বৰত ঢাকা (বৰ্তমান বাংলাদেশ) জন্মগ্ৰহণ কৰা জনসংঘৰ প্ৰতিষ্ঠাপক শ্যামা প্ৰসাদ মুখাৰ্জী নাতিনী সিনহা,  বিহাৰ বিপ্লৱী, জাতীয়তাবাদী, সমাজবাদী, ট্ৰেড ইউনিয়নবাদী আৰু প্ৰথম বিৰোধী দলৰ নেতা বাছাৱন সিনহা সৈতে বিবাহপাশত আবদ্ধ হৈছিল।

## ৰাজনৈতিক জীৱন
১৯৭২-৮৪ ৰ মাজত বিহাৰ বিধান পৰিষদৰ দুবাৰ সদস্য আৰু তাৰোপৰি ৰাজ্যসভাৰ দুটা কাৰ্যকালৰ সদস্য ৰূপে কাৰ্যনিৰ্বাহ কৰিছিল।  এই সময়ছোৱাত, তেওঁ বিভিন্ন কমিটিৰ সদস্য ৰূপেও কাৰ্যকৰী ভূমিকা গ্ৰহণ কৰিছিল। তেওঁৰ স্বামী বাছাৱন সিনহা এজন স্বাধীনতা সংগ্ৰামী আছিল আৰু জয়প্ৰকাশ নাৰায়ণ আৰু কৰ্পূৰী ঠাকুৰৰ সহকৰ্মী আছিল। জয়প্ৰকাশ নাৰায়ণ নেতৃত্বাধীন গণআন্দোলনৰ সময়ত তেওঁক মেইন্টেনেন্স অৱ ইণ্টাৰনেল ছিকিউৰিটি এক্ট (এমআইএছএ) ৰ অধীনত আটক কৰা হৈছিল। তেওঁ বহু বছৰ ধৰি হিন্দ মাজদুৰ সভাৰ সভাপতি হিচাপে দায়িত্ব পালন কৰিছিল, আৰু এই পদত অধিষ্ঠিত হোৱা একমাত্ৰ মহিলা সভাপতি আছিল। এছিয়া আৰু বিশ্বজুৰি বিভিন্ন দায়িত্বত থাকি তেওঁ ব্যাপকভাৱে ভ্ৰমণ কৰিছিল আৰু দেশ-বিদেশত নিজৰ উপস্থিতি নিশ্চিত কৰিছিল।

## তথ্য সূত্ৰ
মাদুৰকাঠি

**মাদুৰকাঠি** বা **মাদুৰ**  ()  মাদুৰকাঠি পাটি বা মাদুৰ হৈছে পশ্চিম বংগত মাদুৰী নামৰ ঘাঁহজাতীয় উদ্ভিদৰ পৰা বোৱা এবিধ পাটি। মাদুৰী পাৰ্শ্বৱৰ্তী অঞ্চলৰ পৰা সংগ্ৰহ কৰা হয়। মাদুৰকাঠি পাটি তৈয়াৰ কৰাটো মেদিনীপুৰ জিলাৰ এক দীৰ্ঘদিনীয়া পৰম্পৰা আৰু ই গ্ৰাম্য অৰ্থনীতিৰ এক গুৰুত্বপূৰ্ণ অংশ। পাটিবোৰ মূলতঃ মহিষ্য জাতিৰ শিপিনীয়ে আৰু প্ৰধানকৈ মহিলাসকলে বয়। এই কুটিৰ উদ্যোগে গাঁৱৰ পৰিয়ালৰ আয়ত যথেষ্ট অৰিহণা যোগায়।

বংগত মাদুৰ শব্দটো মজিয়াৰ পাটিৰ বাবে সাধাৰণ শব্দ হিচাপে ব্যৱহাৰ কৰা হয় যদিও ই এটা নিৰ্দিষ্ট ধৰণৰ নলৰ পৰা বোৱা পাটিক বুজায়। পাটি গ্ৰাম্য বংগৰ সামাজিক ব্যৱস্থাৰ এক অবিচ্ছেদ্য অংগ, আৰু মাদুৰকাঠি পাটি বহিবলৈ আৰু বিচনা হিচাপে ব্যৱহাৰ কৰা হয়। পাটিবোৰ অপৰিবাহী আৰু ঘাম শোষক হোৱাৰ বাবে পশ্চিম বংগৰ গৰম আৰু আৰ্দ্ৰ জলবায়ুত ই এক অপৰিহাৰ্য ঘৰুৱা সামগ্ৰী। এই পাটিবোৰ ধৰ্মীয় কামতো ব্যৱহাৰ কৰা হয়।

২০১৮ চনৰ ২৮ মাৰ্চত ভাৰতীয় পেটেণ্ট কাৰ্যালয়ে পশ্চিম বংগ চৰকাৰক মাদুৰকাঠিৰ বাবে পঞ্জীয়ন নং ৫৬৭ৰ অধীনত ভৌগোলিক সূচক (GI) টেগ প্ৰদান কৰে। চৰকাৰৰ পশ্চিম বংগ খাদী আৰু গ্ৰামোদ্যোগ ব'ৰ্ডে মাদুৰকাঠিৰ পঞ্জীয়নৰ বাবে আবেদন দাখিল কৰিছিল।

## তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগলিক সূচক
শ্ৰেণী:ভাৰতৰ হস্তশিল্প
টুপা(আখ্যান)

**টুপা** (Tupã) হৈছে গুৱাৰাণী পুৰাণৰ সৃষ্টিৰ দেৱতা। গুৱাৰাণী আখ্যানমতে, টুপা (Tupã) হৈছে সৃষ্টিৰ সৰ্বোচ্চ দেৱতা, যাক বিশ্ব, মানুহ আৰু ভাল-বেয়া সকলো আত্মাৰ সৃষ্টিকৰ্তা বুলি গণ্য কৰা হয়। বিশেষকৈ, টুপাক সূৰ্যৰ সৈতে সম্পৰ্কিত বোলা হয়, আৰু তেওঁৰ বজ্ৰৰ শব্দৰ জৰিয়তে মানুহৰ লগত সংযোগ স্থাপন কৰে বুলি বিশ্বাস কৰা হয়। গুৱাৰাণী জনগোষ্ঠীয়ে টুপাক সৃষ্টিৰ প্ৰধান শক্তি হিচাপে পূজা কৰে। 

### সৃষ্টিৰ কাহিনী
পৃথিৱীৰ সৃষ্টি কৰাৰ পূৰ্বে, টুপাই চন্দ্ৰ দেৱী আৰাছিক (Arasy) বিবাহ কৰিছিল। আৰাছি গোৱাৰাণী সংস্কৃতিত এক গুৰুত্বপূৰ্ণ দেৱী, যাক আকাশ আৰু উৰ্বৰতাৰ প্ৰতীক হিচাপে গণ্য কৰা হয়। বিবাহৰ পিছত, টুপা আৰু আৰাছিয়ে পৃথিৱীত অৱতৰণ কৰি নদী, সাগৰ, বন, তৰা আৰু জীৱজন্তুৰ সৃষ্টি কৰে। এই সৃষ্টি কাৰ্যটো তেওঁলোকে পেৰাগুৱেৰ আৰেগুৱাৰ (Areguá) এখন পৰ্বতৰ ওপৰত কৰিছিল বুলি কোৱা হয়

মানুহৰ সৃষ্টি কৰাৰ সময়ত, টুপাই মাটিৰে মানুহৰ মূৰ্তি গঢ়ি, ইয়াত জীৱন প্ৰৱাহিত কৰে। এই দম্পতীক ৰুপাভে (Rupave) আৰু চিপাভে (Sypave) বুলি নামকৰণ কৰা হৈছিল, যাৰ অৰ্থ ক্ৰমে "মানুহৰ পিতা" আৰু "মানুহৰ মাতৃ।" টুপাই তেওঁলোকক নিৰ্দেশ দিয়ে যাতে তেওঁলোকে ন্যায়, সততা আৰু শান্তিৰে জীৱন যাপন কৰে।

### ভাল আৰু বেয়া শক্তিৰ সৃষ্টি
টুপাই পৃথিৱীত ভাল আৰু বেয়া শক্তিৰ সৃষ্টিও কৰিছিল। তেওঁ অংগাটুপিৰি (Angatupyry) নামৰ এক শুভ আত্মাৰ সৃষ্টি কৰে, যি মানুহক সৎপথত চলিবলৈ সহায় কৰে। আনহাতে, টাউ (Tau) নামৰ এক কু-আত্মাও সৃষ্টি কৰে, যি লোভ, ধ্বংস আৰু দুষ্কৃতিবাদৰ প্ৰতিনিধিত্ব কৰে। ৭এই দুয়োটি আত্মাৰ মাজত হোৱা সংঘাতে পৃথিৱীৰ নৈতিক শৃঙ্খলাক প্ৰতিফলিত কৰে। 

### উপনিবেশৰ সময়ত টুপাৰ চিত্ৰ
যেতিয়া ইউৰোপীয় ধৰ্মপ্ৰচাৰকসকলে গুৱাৰাণী জনগোষ্ঠীৰ মাজত খ্ৰীষ্টধৰ্ম প্ৰচাৰ কৰিছিল, তেওঁলোকে টুপাক এক বিশেষ দেৱতা হিচাপে ভুল বুজি গ্ৰহণ কৰিছিল। কিছুমান গবেষণাৰ মতে, "টুপা" শব্দটো মূলত বজ্ৰ আৰু বিদ্যুতৰ লগত সম্পৰ্কিত আছিল, আৰু তেওঁলোকৰ সৰ্বোচ্চ দেৱতা আছিল নান্দেৰুভুচু (Nhanderuvuçu)।

### আধুনিক সংস্কৃতিত টুপা
টুপাৰ নাম আধুনিক কালতো প্ৰচলিত হৈ আছে। ২০১৯ চনত, পেৰাগুৱেৰ চেণ্ট্ৰ পেৰাগুৱেঅ' ইনফৰ্মেচিয়নচ এষ্ট্ৰনমিকাচ-এ (Centro Paraguayo de Informaciones Astronómicas) এক প্ৰতিযোগিতাৰ জৰিয়তে এইচ .ডি ১০৮১৪৭ নামৰ এক দূৰবৰ্তী তৰাৰ নাম টুপা (Tupã)ৰাখে। এই নামকৰণ গুৱাৰাণী সংস্কৃতিৰ প্ৰতি এক সন্মানসূচক স্বীকৃতি হিচাপে গণ্য কৰা হয়। 

গুৱাৰাণী পুৰাণত টুপাই আজিও এক গুৰুত্বপূৰ্ণ স্থান অধিকাৰ কৰি আছে। তেওঁৰ কাহিনীবোৰ পৰম্পৰাগতভাৱে মুখে-মুখে প্ৰচাৰিত হৈ আহিছে, যাৰ ফলত বিভিন্ন সংস্কৃতি আৰু অঞ্চল অনুসৰি ইয়াৰ বিভিন্ন ৰূপ দেখা যায়। 
## তথ্যসূত্ৰ

শ্ৰেণী:বিশ্বৰ পৌৰাণিক আখ্যান
শ্ৰেণী:পৌৰাণিক সৃষ্টি তত্ব
শ্ৰেণী:দক্ষিণ আমেৰিকাৰ পৌৰাণিক আখ্যান
ৰসগোল্লা

**ৰসগোল্লা**  () দক্ষিণ এছিয়াৰ পূব অংশৰ এবিধ জনপ্ৰিয় চেনিৰ ৰসযুক্ত মিঠাই। ইয়াক চানাৰ গুড়িৰ বল আকৃতিৰ কৰি লৈ তৈয়াৰ কৰা হয় আৰু পাতল চেনিৰ ৰসত ডুবোৱা হয়। চেনিৰ ৰস বলটোৰ ভিতৰত সোমাই নোযোৱালৈ এই প্ৰক্ৰিয়া চলি থাকে।

এই মিঠাইৰ উৎপত্তি পূৰ্ব ভাৰতীয় উপমহাদেশত হোৱা বুলি প্ৰায় সৰ্বজনীনভাৱে একমত হ’লেও পশ্চিম বংগ, নে উৰিষ্যাত উৎপত্তি, তাক লৈ বিতৰ্ক আছে। ইয়াক পুৰী জগন্নাথ মন্দিৰত আগবঢ়োৱা হয়।

২০১৭ চনত যেতিয়া পশ্চিম বংগই নিজৰ ৰসগোল্লাৰ ভৌগোলিক সূচকৰ (GI) মৰ্যাদা লাভ কৰিছিল, তেতিয়া ভাৰতৰ পঞ্জীয়ন কাৰ্যালয়ে স্পষ্ট কৰিছিল যে পশ্চিম বংগক বাংলাৰ ৰসগোল্লাৰ বাবেহে জি আই মৰ্যাদা দিয়া হৈছিল আৰু উৰিষ্যায়ো ইয়াক দাবী কৰিব পাৰে যদিহে তেওঁলোকে ৰং, আকৃতি, সোৱাদ, ৰসৰ পৰিমাণ আৰু উৎপাদন পদ্ধতিৰ সৈতে ইয়াৰ উৎপত্তিস্থলৰ বিৱৰণ দিব পাৰে। ২০১৯ চনত উৰিষ্যা চৰকাৰক "ওড়িয়া ৰসগোল্লা "ৰ বাবে ভৌগোলিক সূচকৰ মৰ্যাদা প্ৰদান কৰা হয়।
## তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগলিক সূচক
শ্ৰেণী:উৰিষ্যাৰ ভৌগলিক সূচক
শ্ৰেণী:মিঠাই
ক্লাইটেমনেষ্ট্ৰা

**ক্লাইটেমনেষ্ট্ৰা** (ইংৰাজী: Clytemnestra, ) গ্ৰীক শ্ৰুতিকথা অনুসৰি মাইচেনিয়াৰ ৰজা আগামেমননৰ পত্নী আৰু স্পাৰ্টাৰ হেলেনৰ ভগ্নী আছিল। ইস্কাইলাছৰ ত্ৰিলজী অৰেষ্টেয়াত বৰ্ণনা কৰা মতে তেওঁ আগামেমনন আৰু ট্ৰয়ৰ ধ্বংশৰ পিছত আগামেমননে যুদ্ধৰ পুৰস্কাৰ হিচাপে লাভ কৰা ট্ৰ’জান ৰাজকুমাৰী কেছাণ্ড্ৰাক হত্যা কৰে৷ ইউৰিপিডিছ তেওঁৰ দ্বিতীয় স্বামী আছিল; কিন্তু হোমাৰৰ অডিচিত আগামেমননৰ মৃত্যুত তেওঁৰ ভূমিকা অস্পষ্ট আৰু তেওঁক যথেষ্ট নম্ৰ চৰিত্ৰৰ নাৰী হিচাপে দেখুওৱা হৈছে৷

## কিংবদন্তি
হেলেনক স্পাৰ্টাৰ পৰা ট্ৰয়লৈ পেৰিছে পলুৱাই নিয়াৰ পিছত তেওঁৰ স্বামী মেনেলাছে তেওঁৰ ভাতৃ আগামেমননক সহায় বিচাৰিছিল। অলিছৰ সাগৰ তীৰত গ্ৰীক বাহিনী সমবেত হ’ল। কিন্তু ধাৰাবাহিকভাৱে দুৰ্বল বতাহে সাগৰ যাত্ৰা কৰিবলৈ বাধা দিছিল। আগামেমননে নিজৰ কন্যা ইফিজেনিয়াক দেৱী আৰ্টিমিচৰ ওচৰত বলি দিলেহে বতাহ অনুকূল হ’ব বুলি পুৰোহিত কালচাছে পৰামৰ্শ আগবঢ়ালে। আগামেমননে ক্লাইটেমনেষ্ট্ৰাক ইফিজেনিয়াক তেওঁৰ ওচৰলৈ পঠিয়াবলৈ মান্তি কৰি কয় যে তেওঁক একিলিছৰ সৈতে বিবাহ সম্পন্ন কৰাব। ইফিজেনিয়া যেতিয়া অলিছত উপস্থিত হ’ল, তেতিয়া তাইক বলি দিয়া হ’ল, বতাহ ঘূৰি গ’ল আৰু গ্ৰীক সৈন্য ট্ৰয়লৈ ৰাওনা হ’ল।

ট্ৰজান যুদ্ধ দহ বছৰ ধৰি চলিছিল। আগামেমননৰ দীৰ্ঘদিনীয়া অনুপস্থিতিৰ এই সময়ছোৱাত ক্লাইটেমনেষ্ট্ৰাই এজিষ্টাছৰ সৈতে প্ৰেমৰ সম্পৰ্ক আৰম্ভ কৰে। ক্লাইটেমনেষ্ট্ৰাক এই প্ৰেমৰ মাজলৈ প্ৰলোভিত কৰা হৈছিল নে স্বতন্ত্ৰভাৱে ইয়াত প্ৰৱেশ কৰা হৈছিল, সেয়া শ্ৰুতিকথাৰ সংস্কৰণ অনুসৰি পৃথক পৃথক ভাবে বৰ্ণনা কৰা দেখা যায়। ক্লাইটেমনেষ্ট্ৰা আৰু এজিষ্টাছে আগামেমননৰ মৃত্যুৰ পৰিকল্পনা কৰিবলৈ আৰম্ভ কৰিলে। ক্লাইটেমনেষ্ট্ৰা ইফিজেনিয়াৰ হত্যাকাণ্ডৰ বাবে ক্ষুব্ধ হৈ পৰিছিল। তেওঁৰ পূৰ্ৱৰ স্বামী আৰু সন্তানকো আগামেমননে হত্যা কৰি তেওঁক বলপূৰ্বক বিবাহ কৰিছিল৷

এই হত্যাকাণ্ডৰ পিছত এজিষ্টাছে ক্লাইটেমনেষ্ট্ৰাক ৰাণী হিচাপে লৈ সাত বছৰ শাসন কৰে। কিছুমান কিংবদন্তি মতে তেওঁলোকৰ তিনিটা সন্তান আছে: এজন পুত্ৰ আলেটেছ, আৰু কন্যা এৰিগন আৰু হেলেন। অৱশেষত ক্লাইটেমনেষ্ট্ৰাক আগামেমননৰ পুত্ৰ অৰেষ্টেছে হত্যা কৰে আৰু সিংহাসন দখল কৰে। কেঁচুৱা হেলেনকো হত্যা কৰা হয়।

## তথ্য সংগ্ৰহ

শ্ৰেণী:গ্ৰীক কিংবদন্তি
লেডা

**লেডা** (প্ৰাচীন গ্ৰীক: Λήδα, ইংৰাজী: Leda) গ্ৰীক শ্ৰুতিকথাত বৰ্ণনা কৰা এগৰাকী এটলিয়ান ৰাজকুমাৰী যি পিছলৈ স্পাৰ্টাৰ ৰাণী হৈছিল। অভিডৰ মতে তেওঁৰ ধুনীয়া ক'লা চুলি আৰু বৰফৰ দৰে ছালৰ বাবে বিখ্যাত আছিল। তেওঁৰ শ্ৰুতিকথাৰ ফলত ৰেনেছাঁ আৰু পিছলৈ “লেডা এণ্ড দ্য ছ্বোৱান”ৰ দৰে জনপ্ৰিয় শিল্প সৃষ্টি কৰা হৈছিল৷

## পৰিয়াল
লেডা ইট'লিয়ান ৰজা থেষ্টিয়াছৰ কন্যা আছিল। তেওঁৰ মাতৃ সম্ভৱতঃ লিউচিপে, পেৰিয়েৰেছৰ কন্যা ডেইডামিয়া, ক্লিওবিয়াৰ কন্যা ইউৰিথেমিছ, বা প্লেউৰনৰ কন্যা লাওফণ্টে বুলি কোৱা হয়৷ এলকমেনৰ মতে লেডাৰ পিতৃ-মাতৃ আছিল গ্ল'কাছ আৰু লাওফণ্টে আনহাতে ইউমেলাছৰ মতে যে চিচিফাছ আৰু পেণ্টেইডুয়া বা পানেইডিয়া।

স্পাৰ্টাৰ ৰজা টিণ্ডেৰিয়াছৰ সৈতে লেডাৰ বিবাহ হৈছিল৷ ট্ৰয়ৰ হেলেন, ক্লাইটেমনেষ্ট্ৰা, কেষ্টাৰ আৰু পলক্স (যাক "পলিডিউচেছ" বুলিও কোৱা হয়) তেওঁৰ কণ্যা আছিল। লেডা আৰু টিণ্ডেৰিয়াছৰ অন্য তিনিগৰাকী কন্যাও আছিল: টিমাণ্ড্ৰা, ফীবি আৰু ফিলোনো।

## কিংবদন্তি
গ্ৰীক দেৱতা জ্যুচ এটা ৰাজহাঁহৰ বেশ ধৰি এটা ঈগলৰ পৰা ৰক্ষাৰ পাবৰ বাবে লেডাৰ কোলাত আহি পৰিছিল। স্বামী টিণ্ডেৰিয়াছৰ সৈতে শুই থকা সেই নিশাতেই লেডাই পৰা দুটা কণীৰ পৰা হেলেন, ক্লাইটেমনেষ্ট্ৰা আৰু কেষ্টাৰ আৰু পলাক্সৰ জন্ম হৈছিল। লেডাৰ কোনবোৰ সন্তান ৰজা টিণ্ডেৰিয়াছৰ বংশধৰ, আৰু কোনবোৰ জিউছৰ আৰু অৰ্ধঅমৰ, সেইবোৰ সঠিক বিৱৰণৰ পোৱা নাযায় সেইদৰে কোনবোৰ শিশু কোনটো কণীৰ পৰা ফুটি জন্ম হৈছিল তাৰো সঠিক বিৱৰণ উপলভ্য নহয়। তথাপিও সদায় কোৱা হয় যে হেলেন জিউছৰ কন্যা।

## তথ্য সংগ্ৰহ

শ্ৰেণী:গ্ৰীক কিংবদন্তি
কোৰিয়াল শাৰী

**কোৰিয়াল শাৰী ** ()  পশ্চিম বংগৰ পৰম্পৰাগত হাতে বোৱা শাৰী। এই হস্ততাঁত শাৰীবোৰ ৰঙা পাৰি, নক্সাৰ অভিনৱত্ব, অলংকাৰযুক্ত আঁচল, বয়নত প্ৰাকৃতিক আঁহৰ (পাটসূতা) ব্যৱহাৰৰ বাবে বিখ্যাত। শাৰীখন আছিল পবিত্ৰতা, বিশুদ্ধতা আৰু মংগলৰ প্ৰতীক। ২০২৪ চনত কোৰিয়াল শাৰীয়ে পঞ্জীয়নভুক্ত ভৌগোলিক নিৰ্দেশক (GI) হিচাপে স্বীকৃতি লাভ কৰে।

কোৰিয়াল শাৰী পৰম্পৰাগতভাৱে হাতশালত বোৱা হয়, আৰু নক্সা তৈয়াৰ কৰিবলৈ জালা ব্যৱস্থা ব্যৱহাৰ কৰে। হাতশালত মাকো হাতেৰে এফালৰ পৰা আন এটা ফাললৈ চলায়। বোৱাৰ বাবে ১০০ কাউণ্টৰ ৰেচমৰ সূতা ব্যৱহাৰ কৰা হয় আৰু লগতে প্ৰয়োজন অনুসৰি জৰী ব্যৱহাৰ কৰা হয়। শাড়ীত সৰল বোৱনৰ পাৰি বা অতিৰিক্ত দীঘ ব্যৱহাৰ কৰা পাৰি থাকে; আঁচলত পৰম্পৰাগত ফুল আৰু জ্যামিতিক নক্সা থাকে, যিবোৰ জালা পদ্ধতি ব্যৱহাৰ কৰি তৈয়াৰ কৰা হয়। শাৰীখনৰ গাত বুটি নক্সা থাকে, যিটো অতিৰিক্ত বাণিসুতা জালা পদ্ধতি ব্যৱহাৰ কৰি তৈয়াৰ কৰা হয়। কোৰিয়াল শাড়ীৰ বিশেষত্ব হ’ল ইয়াক বোৱাৰ পিছত সাধাৰণ পৰম্পৰাগত “খৈ” মাড় দিয়া হয় আৰু এটা নিৰ্দিষ্ট সময়ৰ বাবে শুকুৱাই লোৱা হয়। শেষত শাৰীখন সাৱধানে ভাঁজ কৰা হয়।

২০২৪ চনৰ তথ্য অনুসৰি পশ্চিম বংগৰ মুৰ্চিদাবাদ আৰু বীৰভূম জিলাত ১৪৬ গৰাকী শিপিনী কোৰিয়াল শাৰী বোৱাৰ কামত নিয়োজিত হৈ আছে। ২০১৮-১৯ বিত্তীয় বৰ্ষত এই শাৰীৰ বাৰ্ষিক বিক্ৰী আছিল ২.৪৫ কোটি টকা।
## তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগলিক সূচক
শান্তিপুৰী শাৰী

**শান্তিপুৰী শাৰী ** () পশ্চিম বংগৰ পৰম্পৰাগত হাতেৰে বোৱা কপাহী শাৰী। পশ্চিম বংগৰ নদিয়া জিলাৰ শান্তিপুৰ চহৰ আৰু ইয়াৰ আশে-পাশে থকা অঞ্চলত ইয়াৰ উৎপাদন হয়। শান্তিপুৰী হস্ততাঁত শাৰী (বা কাপোৰ) চানেকীৰ অভিনৱত্ব, অতিৰিক্ত বাণিসূতাৰ সৈতে হাতেৰে কাটিব পৰা পদ্ধতি, বিভিন্ন ৰঙৰ আৰ্হি আৰু কাপোৰৰ মিহি মোলায়েম গুণৰ বাবে বিখ্যাত। মিহি শান্তিপুৰী শাৰী সমগ্ৰ বিশ্বতে উচ্চ চাহিদাযুক্ত সামগ্ৰী। শান্তিপুৰী শাৰীয়ে ২০০৯ চনত ভৌগোলিক সূচকৰ টেগ পাইছিল।
## ইতিহাস
পোন্ধৰ শতিকাৰ আৰম্ভণিতে বংগৰ গৌড়ৰ ৰজা গণেশৰ ৰাজত্বকালত শান্তিপুৰত তাঁতীসকলে প্ৰথমে বসতি স্থাপন কৰিছিল। শান্তিপুৰী শাৰীৰ ইতিহাস আৰম্ভ হয় ১৪০৯ খ্ৰীষ্টাব্দৰ পৰা। তথ্য অনুসৰি গৌড় ৰজা গণেশ দানু সাধনদেৱৰ ৰাজত্বকালত ১৪০৯ খ্ৰীষ্টাব্দত শান্তিপুৰত প্ৰথম শাৰী বোৱা হৈছিল। শান্তিপুৰৰ বয়ন পৰম্পৰা শ্ৰী অদ্বৈত আচাৰ্যৰ (১৪৬০–১৫৫৮) জীৱনীমূলক পাণ্ডুলিপিত অদ্বৈত্ মংগল নামেৰে লিপিবদ্ধ হৈছে।[5] নদিয়া ৰাজ ৰুদ্ৰ ৰায়ৰ দিনত (১৬৮৩–৯৪) আৰু মোগল শাসনৰ সময়ত শান্তিপুৰৰ হস্ততাঁত বয়ন পৰম্পৰাগত উদ্যোগ হিচাপে আত্মপ্ৰকাশ কৰিছিল। নদিয়াৰ ৰজা ৰুদ্ৰ ৰায়ৰ (১৬৮৩–৯৪) ৰাজত্বকালত শিপিনীসকলৰ এই কামে যথেষ্ট প্ৰশংসা আৰু খ্যাতি লাভ কৰিছিল। সেই সময়ত আৰব, গ্ৰীচ, তুৰস্ক, ইৰাণ আৰু আফগানিস্তানলৈ শাৰী ৰপ্তানি কৰা হৈছিল। ইয়াৰ পিছত এই উদ্যোগটো ইষ্ট ইণ্ডিয়া কোম্পানীৰ নিয়ন্ত্ৰণলৈ আহিছিল। মূলতঃ শাৰী আৰু ধুতি বোৱা হৈছিল যদিও শান্তিপুৰৰ বিশেষত্ব আছিল শাৰী তৈয়াৰত। শান্তিপুৰৰ শিপিনী আৰু শাৰী ইমানেই বিখ্যাত আছিল যে তেওঁলোকে বঙালী লোকসাহিত্যতো স্থান পাইছিল।
## তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগলিক সূচক
শ্ৰেণী:বস্ত্ৰ
সীতাভোগ

**সীতাভোগ ** () ভাৰতৰ পশ্চিম বংগৰ বৰ্ধমানৰ এবিধ বিখ্যাত মিঠাই। সীতাভোগ হৈছে এবিধ সুস্বাদু মিঠাই, যি দেখিবলৈ বগা ভাত বা চেৱৈৰ দৰে আৰু গোলাপ জামুনৰ সৰু সৰু টুকুৰা দি তৈয়াৰ কৰা হয়। কটেজ চীজ বা চানা, চাউল, আটা আৰু চেনিৰ পৰা তৈয়াৰী সীতাভোগ প্ৰায় পোলাওৰ ৰূপ পায়, যাক খাবলৈ মিঠা লাগে।
## ইতিহাস
প্ৰয়াত নগেন্দ্ৰনাথ নাগৰ মতে, মহাৰাজ মহতাবচান্দ বাহাদুৰৰ শাসনকালত ক্ষেত্ৰনাথ নাগে বৰ্ধমানত প্ৰথমে বিশেষ সীতাভোগ আৰু মিহিদান আৱিষ্কাৰ কৰিছিল। এই উদ্ভাৱনৰ বাসত্তৰ বছৰৰ পাছত লৰ্ড কাৰ্জন বৰ্ধমানলৈ আহোঁতে সীতাভোগ আৰু মিহিদানাৰ তেওঁৰ মূল্যায়নৰ পিছত সমগ্ৰ ভাৰততে এই মিঠাই দুবিধে সুনাম অৰ্জন কৰে।
## ভৌগোলিক সূচক
বৰ্ধমানৰ সীতাভোগে ২০১৭ চনৰ ২৯ এপ্ৰিলত পশ্চিম বংগৰ ভৌগোলিক সূচক (GI) লাভ কৰে।

## তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগোলিক সূচক 
শ্ৰেণী:মিঠাই
ইলেক্ট্ৰা

**ইলেক্ট্ৰা** (/əˈlɛktrə/; ইংৰাজী: Electra) ট্ৰেজেডীৰ অন্যতম জনপ্ৰিয় পৌৰাণিক চৰিত্ৰ। ইলেক্ট্ৰা হৈছে ছফ'ক্লেছৰ *[[ইলেক্ট্ৰা (ছফ'ক্লেছ)|ইলেক্ট্ৰা]]* আৰু ইউৰিপিডিছৰ *ইলেক্ট্ৰা* নামৰ দুখন গ্ৰীক ট্ৰেজেডীৰ মূল চৰিত্ৰ। ইস্কিলাছ (Aeschylus), আলফিয়েৰী (Alfieri), ভল্টেয়াৰ (Voltaire), হফমেনষ্টাল (Hofmannsthal), ইউজিন অ'নেইল (Eugene O'Neill)আৰু জিন-পল ছাৰ্ট্ৰে (Jean-Paul Sartre) আদি নাট্যকাৰৰ নাটকৰো তেওঁ কেন্দ্ৰীয় চৰিত্ৰ। ইস্কাইলাছৰ অৰেষ্টিয়া ট্ৰিইলজীৰ দ্বিতীয়খন নাটক *দ্য লিবেচন বেয়াৰাৰ্ছ*ত তেওঁক এগৰাকী প্ৰতিশোধপৰায়ণ আত্মা হিচাপে উপস্থাপন কৰা হৈছে। সেই নাটকত তেওঁ মাতৃ ক্লাইটেমনেষ্ট্ৰাক হত্যা কৰিবলৈ ভায়েকৰ সৈতে আক্ৰমণৰ পৰিকল্পনা কৰা দেখুওৱা হৈছে।

মনোবিজ্ঞানত ইলেক্ট্ৰা কমপ্লেক্সৰ নাম তেওঁৰ নামেৰে ৰখা হৈছে।

## পৰিয়াল
ইলেক্ট্ৰাৰ পিতৃ-মাতৃ আছিল ৰজা আগামেমনন আৰু ৰাণী ক্লাইটেমনেষ্ট্ৰা। তেওঁৰ ভগ্নীৰ নাম আছিল ইফিজেনিয়া আৰু ক্ৰীছ'থেমিছ আৰু ভাতৃৰ নাম আছিল অৰেষ্টেছ। হোমাৰে *[[ইলিয়াড]]*ত "লাওডিচ"ক আগামেমননৰ কন্যা হিচাপে উল্লেখ কৰি ইলেক্ট্ৰাক বুজাইছে বুলি জনা যায়।

## কিংবদন্তি
আগামেমনন ট্ৰজান যুদ্ধৰ পৰা উভতি অহাৰ সময়ত ইলেক্ট্ৰা মাইচেনিয়াত উপস্থিত নাছিল। যুদ্ধৰ পৰা ঘূৰি অহা আগামেমননে যুদ্ধৰ পুৰস্কাৰ স্বৰূপে লগত আনিছিল ট্ৰজান ৰাজকুমাৰী কেছাণ্ড্ৰাক। তেওঁলোকৰ আগমনৰ লগে লগে আগামেমনন আৰু কেছাণ্ড্ৰাক ক্লাইটেমনেষ্ট্ৰাই, বা তেওঁৰ প্ৰেমিক এজিষ্টাছে বা দুয়োজনে হত্যা কৰে। ক্লাইটেমনেষ্ট্ৰাই স্বামীৰ বিৰুদ্ধে ক্ষোভ ৰাখিছিল যে তেওঁলোকে তেওঁলোকৰ ডাঙৰ ছোৱালী ইফিজেনিয়াক দেৱী আৰ্টিমিচৰ ওচৰত বলি দিছিল যাতে তেওঁ ট্ৰয়লৈ যাত্ৰা কৰিব পাৰে।

আঠ বছৰৰ পাছত ইলেক্ট্ৰা এথেন্সৰ পৰা ঘৰলৈ উভতি আহিছিল আৰু একে সময়তে ভাতৃ অৰেষ্টেছো উভতি আহিছিল। ইস্কিলাছৰ মতে অৰেষ্টেছে আগামেমননৰ সমাধিৰ আগত ইলেক্ট্ৰাক দেখি চিনি পাইছিল, য'ত দুয়োজনেই মৃতকৰ প্ৰতি আচাৰ-অনুষ্ঠান কৰিবলৈ গৈছিল আৰু তেওঁলোকে পিতৃ হত্যাৰ প্ৰতিশোধ কেনেকৈ ল’ব পাৰি তাৰ পৰিকল্পনা কৰিছিল। ফ'চিছ আৰু এনাক্সিবিয়াৰ ৰজা ষ্ট্ৰফিয়াছৰ পুত্ৰ তথা অৰেষ্টেছৰ বন্ধু পাইলাডেছ আৰু অৰেষ্টেছে ক্লাইটেমনেষ্ট্ৰা আৰু এজিষ্টাছক হত্যা কৰে (কিছুমান সংস্কৰণৰ মতে ইলেক্ট্ৰাই সহায় কৰিছিল)। পৰবৰ্তী সময়ত ইলেক্ট্ৰাই পাইলাডেছক বিয়া কৰায়।

## তথ্য সংগ্ৰহ

শ্ৰেণী:গ্ৰীক কিংবদন্তি